UNIVERSITATEA BUCUREŞTI FACULTATEA DE PSIHOLOGIE ŞI ŞTIINŢELE EDUCAŢIEI ŞCOALA DOCTORALĂ ŞTIINŢELE EDUCAŢIEI CONSTANTIN NARLY ŞI PERSONALITATEA CA IDEAL AL EDUCAŢIEI TEZĂ DE DOCTORAT - REZUMAT - Coordonator ştiinţific: prof univ dr Viorel NICOLESCU LEFTER Doctorand: asist univ Steliana Bucureşti septembrie, 2010 „Nemurito (Originalul fotografiei în posesia prof univ dr Viorel Nicolescu ) rul“ CUPRINS 1 CADRUL SOCIAL: PERMANENŢE ŞI RUPTURI, UN NOU STATUT ŞI UN NOU STIL 5 2 CADRUL CULTURAL: AMBIVALENŢĂ ŞI MULTIPLICITĂŢI 9 3 CADRUL EDUCAŢIONAL: POLIFONIA PEDAGOGIEI SAU UN TABLOU AL PEDAGOGIEI ROMÂNEŞTI INTERBELICE 14 4 DEVENIREA LUMII ÎNTRUPATĂ ÎNTR-O VIAŢĂ: C NARLY - AVATARURILE OMULUI ŞI ALE OPEREI 22 4 1 O PLEDOARIE PENTRU CERCETAREA BIOGRAFICĂ 22 4 2 REPERE ÎN ITINERARUL BIOGRAFIC AL LUI C NARLY 23 5 EDUCAŢIE ŞI PEDAGOGIE: CLARIFICĂRI CONCEPTUALE, STRUCTURĂ, RELAŢII 34 5 1 DEFINIŢIA EDUCAŢIEI 34 5 1 1 Metodologia unei identificări 34 5 1 2 O analiză comparativă: Paul Barth, Emile Durkheim, Friedrich Schleiermacher, Ion Găvănescul 35 5 1 3 Definiţia lui Narly 36 5 2 STRUCTURA PEDAGOGIEI PROBLEMELE 37 5 3 PEDAGOGIA ŞI ŞTIINŢELE EI AJUTĂTOARE 39 6 POSIBILITATEA EDUCAŢIEI: O DEZBATERE 42 6 1 „OPTIMIŞTII“: LOCKE, HELVETIUS, KANT 43 6 2 UN PESIMIST: SCHOPENHAUER 44 6 3 LIMITELE EDUCAŢIEI 44 6 3 1 Matricea biologică: ereditate şi educaţie 44 6 3 2 Matricea socio-morală: destin, libertate şi educaţie 45 6 4 EREDITATE ŞI LIBERTATE: EDUCAŢIA CA PROCES DE CONSONANŢĂ 48 3 7 IDEALUL PEDAGOGIC I 51 7 1 ÎN CĂUTAREA UNEI DEFINIŢII 51 7 2 UN EXCURS ISTORIC 54 7 3 ÎNCERCĂRI DE TIPOLOGIE 55 8 IDEALUL PEDAGOGIC II 58 8 1 ISTORIE ŞI PERMANENŢĂ 58 8 2 UN EXCURS SISTEMATIC 60 8 2 1 Pedagogia socială: Durkeim şl Natorp 60 8 2 2 Pedagogia individualistă: Nietzsche, Rousseau, Ellen Key 63 8 2 3 Pedagogia personalităţii: Pestalozzi, Gaudig, Kerschensteiner 66 9 PERSONALITATEA CA IDEAL AL EDUCAŢIEI 75 9 1 DEFINIŢIA PERSONALITĂŢII 75 9 2 REPERE PENTRU O INTERPRETARE 76 9 2 1 „Omul, purtătorul specificului uman“ 76 9 2 2 „Omul, creator şi purtător al specificului uman este valoarea supremă“ 77 9 2 3 „Recunoaşterea valorii celorlalţi“ „Chemarea omului ca individ şi ca gen“ 78 9 2 4 „Principiul social“ 78 9 2 5 „Afirmare de sine, libertate, fericire“ 79 9 2 6 „Afirmare de sine, originalitate specifică, vocaţie“ 80 9 2 7 „Profesia-vocaţie“ 80 9 2 8 „Personalitatea şi umanitatea" „Personalitatea şi naţiunea“ 81 9 3 EXPLICITĂRI FINALE 81 BIBLIOGRAFIE 84 ANEXE 85 4 1 CADRUL SOCIAL: PERMANENŢE ŞI RUPTURI, UN NOU STATUT ŞI UN NOU STIL Pentru Hegel oamenii şi animalele au aceleaşi nevoi fireşti: îşi doresc hrană, băutură, adăpost, autoconservare fizică Dar omul are ceva în plus: el vrea să fie „recunoscut“ ca fiinţă umană, adică ca fiinţă cu o anume valoare sau demnitate De aceea el este capabil să-şi învingă chiar instinctul de autoconservare în numele unor principii sau scopuri mai înalte Hegel ne aminteşte că această „dorinţă de recunoaştere“ i-a făcut pe primii doi luptători să încerce fiecare să-l facă pe celălalt să-i „recunoască“ umanitatea Când frica de moarte îl face pe unul să se supună, se naşte relaţia dintre stăpân şi supus Scopul acelei lupte nu este unul strict determinat biologic, ci prestigiul ca primă licărire a libertăţii Pornind de la Hegel putem considera că interpretările economice ale istoriei sunt incomplete pentru că au ca actor omul ca animal economic, în timp ce acesta acţionează ca „om întreg“ Nu întâmplător pentru Thomas Hobbes „libertatea înseamnă, în sensul propriu al cuvântului, absenţa opoziţiei - prin opoziţie înţelegând impedimentele externe ale mişcării - şi se poate aplica atât creaturilor iraţionale sau lucrurilor neînsufleţite, cât şi celor raţionale“ (apud Francis Fukuyama, 1994, p 133) Dacă libertatea pentru Hobbes, aşa cum e aceasta tratată în Leviathan, echivalează cu a nu fi constrâns fizic, pentru Hegel a fi liber capătă un sens metafizic - acela de a nu fi determinat de natură, căci libertatea e esenţa a ceva categoric strict uman Evident, relaţia omului cu lumea, „dezvrăjirea“ acesteia, e interpretată diferit Platon sau Aristotel, Locke sau Rousseau ar putea, printre alţii, să fie invocaţi Oricum, omul nu poate fi absolut eliberat de o relaţie de apartenenţă A vorbi despre cultură, educaţie sau pedagogie nu înseamnă deci a fi într-un „tărâm fără durere“, extrateritorial lumii Un model cultural sau educaţional este complementar unei „insule“ - spaţiul socio-economic, înţeles ca un germene, mai mult sau mai puţin ascuns al acestuia Chiar o pedagogie care propagă apariţia unui Altul în lume, schimbând deci modelul de erou uman al zilei de azi, are şi ea aceeaşi rădăcină în realitatea imediată 5 a socio-economicului, chiar dacă uneori preocuparea pare mai degrabă pentru cer decât pentru pământ După cum arată Ion Scurtu, după orice mare zguduire, fie aceasta război, revoluţie sau cataclism natural, se produc mutaţii majore, decisive în conştiinţa oamenilor, se naşte un alt mental colectiv „Societatea, care evolua lent, precum curgerea lină a unui râu, se învolburează dintr-o dată, iese din matcă, devine de nerecunoscut“ (loan Scurtu, Gheorghe Buzatu, 1999, p 17) Primul război mondial a constituit dincolo de orice îndoială o astfel de zguduire Mentalul colectiv al românilor a fost deci influenţat de trei factori esenţiali: „unirea, războiul şi reformele, care au impus o trăire intensă, o largă participare a populaţiei“ (loan Scurtu, Gheorghe Buzatu, 1999, p 17) Ca toate privaţiunile, primul război mondial a constituit evenimentul ce a conferit multor români prilejul de a-şi realiza idealul naţional, chiar dacă cu arma în mână Unirea a dat un nou imbold speranţelor de viitor, a provocat un val de mare entuziasm „Deşteaptă-te române“, „Pe-al nostru steag e scris Unire“ sau „Hora Unirii“ aveau un impact social de mare anvergură Avea dreptate Nicolae Iorga atunci când considera realizarea unităţii naţionale drept „înfăptuirea celui mai nebun şi mai mare vis“, un vis care însă, precizează el, „aşteaptă a fi povestit cu grijă de adevăr, cu compătimire pentru suferinţi, cu bucurie pentru triumfurile scump câştigate şi, înainte de toate, cu ceea ce învie orice naraţiune: cu iubire“ (Nicolae Iorga, 1985, p 753) În spirit iluminist, mulţi învăţaţi promiteau să facă totul „ca să scoată norodul din întuneric“ Poate nu întâmplător Sever Bocu considera încă din 1917 că „războiul ne-a schimbat Înainte de a croi alte hotare, el ne-a dat altă mentalitate Din tranşee răsar valori morale noi Viaţa petrecută în mizerie şi suferinţe comune, în primejdii de orice clipă, sub ploaia de obuze şi bubuit de tun, a dezbrăcat sufletul de toate luptele sterile ale vanităţii Frontul l-a pus pe fiecare în faţa unui examen riguros de conştiinţă“ (apud loan Scurtu, Gheorghe Buzatu, 1999, p 23, s n S L ) Virgil Magearu scrie în 1919 în acelaşi sens: „Adevărul este că procesul lichidării «vechii stări politice» îşi are obârşia în deşteptarea, în timpul războiului, a conştiinţei de cetăţean şi de drepturile legate de acesta în masele ţărăneşti, care n-au 6 avut până atunci conştiinţă decât de datorii“ (apud loan Scurtu, Gheorghe Buzatu, 1999, p 23) Întrebându-se care este sensul victoriei, după naşterea României Mari, Catherine Durandin subliniază o suită de tensiuni interne şi internaţionale: „lupte politice şi ideologice în interiorul Vechiului Regat moldo-valah, dificultăţi de adaptare a noilor veniţi la voinţa de centralizare a Bucureştilor, mişcări revoluţionare şi contrarevoluţionare la periferii, Rusia şi Ungaria“ (Catherine Durandin, 1998, p 175) O Românie născută într-o Europă ruptă prin „victoria îndoliată“ a unora şi „înfrângerea greu acceptată“ a altora, o Românie nouă care se reconstruieşte şi se unifică Idealurile de la 1848, legate de moştenirea franceză de la 1789 privind suveranitatea populară sunt acum precizate clar în Constituţia promulgată prin decret regal la 28 martie 1923, unde la capitolul III, articolul 33 se arată că „toate puterile statului emană de la naţiune“ (Constituţiune, 1923, p 13320) Drepturile cetăţenilor sunt avute în vedere în capitolul II, care la articolul 5 arată că „Românii, fără deosebire de origine etnică, de limbă sau de religie, se bucură de libertatea conştiinţei, de libertatea învăţământului, de libertatea presei, de libertatea întrunirilor, de libertatea de asociaţie şi de toate libertăţile şi drepturile stabilite prin legi“ (Constituţiune, 1923, p 13316) Dar nevoia de unitate naţională trebuia întemeiată pe baze mult mai solide decât simpla euforie a unei Românii Mari Chiar proiectul de Constituţie avusese parte de substanţiale critici, o voce majoră fiind cea a lui Nicolae lorga, care acuza textul că era o copie a constituţiei belgiene Pentru lorga, legislatorul ar trebui să urmeze două izvoare: trecutul nostru şi spiritul maselor „Restul nu e decât ipocrizie“, subliniază lorga Lumea politică (ca şi cea culturală) era şi ea divizată, o opoziţie fundamentală, născută din reprezentări identitare diferite îi despărţea pe liberali şi ţărănişti Pentru unii, burghezia reprezenta valoarea viitorului, pentru alţi - spiritul tradiţiei şi realitatea ţărănească erau totul Cultura românească este ţărănească, pledează C Rădulescu-Motru Burghezia liberală contestă paternitatea unui destin agrar, după cum pledează Ştefan Zeletin 7 De fapt „marea dezbatere“, cum o numeşte Keith Hitchins, se desfăşura între europenişti şi tradiţionalişti (vezi Keith Hitchins, 1999, pp 423-428) În timp ce pentru cei dintâi România era parte a Europei şi, în consecinţă, trebuie să urmeze modelul occidental, ceilalţi accentuau caracterul agrar al ţării, subliniind rolul unei moşteniri culturale şi sociale unice Dificultăţile umane şi cele pe termen lung sunt diminuate de relativa bunăstare economică, care a facilitat apariţia unei „imagini liberale“ a prosperităţii naţionale Regele Ferdinand, „emancipatorul“ şi primul-ministru Ionel Brătianu, „gardianul principiilor“ românismului erau un adevărat simbol şi au marcat o epocă întreruptă în 1927 prin decesul celor doi Avatarurile politice ulterioare au printre eroi pe Regele Carol al ll-lea, Vintilă Brătianu, I Gh Duca, luliu Maniu, Ion Mihalache, mareşalul Antonescu într-o formă sau alta creşteau acum şi cei care aveau să devină Nemesis-ul acestora: un Gheorghe Gheorghiu-Dej sau un Horia Sima Proiecte precum cel al lui Virgil Magearu, concentrate pe o industrializare rapidă cu sprijinul capitalului străin, nu au fost duse până la capăt „Prin noi înşine“, sloganul favorit al liberalilor, nu a ajuns la o împlinire deplină Marea Criză a împiedicat continuarea unor procese benefice şi demararea altora şi mai bune iar soluţia de a rezolva provocărilor anilor '30 prin chemarea prinţului Carol din exil rămâne încă un subiect controversat (vezi Stephen Fischer-Galaţi, Dinu Giurescu, loan-Aurel Pop, 1998, pp 243-252) Chiar dacă „premenirea morală“ visată după Unire a fost uneori doar un foc de paie, uneori la mai vechile fraude din timpul războiului adăugându-se altele noi, Dinu Păturică, personajul lui Nicolae Filimon, părând adeseori a se multiplica în multe exemplare, totuşi nevoia de ideal a rămas, credem, o constantă, de unde şi „explozia“ pedagogiei româneşti interbelice Nevoia de educaţie era accentuată şi de faptul că intelectualitatea era puţin numeroasă În plus, „radicalizarea tineretului“ care-şi căuta un nou ideal, a contribuit şi ea, ca un teren fertil, la dezvoltarea pedagogiei Apare deci evident că ruperi de ritm şi de formă marchează o despărţire definitivă faţă 8 de un mod de a fi în lume şi impun proiecţia unei noi arhitecturi a umanului Pedagogia era mai mult decât necesară, era vitală la modul absolut S-ar putea spune că în perioada interbelică România făcuse un pariu cu modernitatea, strădania generală fiind aceea de a se scoate ţara din întârziere, rămânând fideli atât romanităţii, cât şi spiritului european „Dezvoltarea“ şi „unitatea“ rămân axele permanente ale istoriei interbelice Aceste câteva fascicule de idei nu-şi propun a reitera întreaga istorie a perioadei, ci doar a surprinde câteva repere ale acesteia, pentru a putea înţelege spaţiul socio-politic în care a trăit şi a creat Constantin Narly, până la ascensiunea comunismului când „normalitatea“ destinului său este frântă 9 2 CADRUL CULTURAL: AMBIVALENŢĂ ŞI MULTIPLICITĂŢI În lucrarea Istoria Românilor, Catherine Durandin îşi intitulează un subcapitol „Războiul, durere şi şansă a modernităţii“ considerând că „mica Românie patriarhală“ a intrat odată cu războiul, în modernitate, într-o modernitate care „se traduce printr-o eliberare“ (vezi Catherine Durandin, 1998, p 198) Cu alte cuvinte, în mod paradoxal, războiul a introdus ţara într-un spaţiu european comun, al cărui orizont însă, după cum precizează autoarea citată, era tragic, deoarece implica „o dislocare a valorilor şi a referinţelor“ În plus, războiul făcuse cunoscut absurdul Cu alte cuvinte, „conştinţa de a fi modern îi aduce omului libertatea, care îl proiectează dincolo de spaţiul îngust al frontierelor românităţii, dar şi suferinţa“ (Catherine Durandin, 1998, p 198) Erau deci multiple motive, „provocări“ de restauraţie a valorilor, care nu mai sunt considerate pur şi simplu doar ca tradiţie, moştenire a trecutului ci se doresc axe fundamentale ale unei culturii deopotrivă specifice şi naţionale, dar şi europene totodată Această „deschidere“ a perioadei interbelice transformă spaţiul cultural românesc într-un teritoriu de „competiţie“ între influenţele germane şi franceze, în special, cele două ţări dorind fiecare să aibă supremaţia Totodată se confruntă, în forme diverse „românismul primitiv“ şi cel „luminat“, ca să utilizăm termenii lui Ovid Densuşianu După cum spunea acesta, „Ne trebuie un românism larg, puternic, apropiat de sufletul mare al altor popoare; între hotarele strâmte ale ţării să nu închidem şi gândurile noastre: ţări mici pot face lucruri să uimească, pot sta alături cu ţările cele mai mari, dacă nu pun graniţe prea înguste aspiraţiilor lor“ (apud Zigu Ornea, 1971, p 378) Pe acest fond germinativ se manifestă şi o „voinţă de a şti“, „o grabă de a produce“ a tinerei generaţii, a cărei conştiinţă era de apartenenţă la o avangardă Nu întâmplător „revoltatul“ Emil Cioran, evocând perioada anilor '20-'30 putea să consemneze: „lupta între generaţii ne apărea drept cheia tuturor conflictelor şi principiul explicativ al tuturor evenimentelor A fi tânăr însemna pentru noi să ai - automat - geniu Se va spune: această infatuare aparţine tuturor timpurilor Fără îndoială Însă eu nu cred că aceasta ar fi putut vreodată să fie împinsă atât de departe, aşa 10 cum am făcut-o noi În ea se exprima, devenea exasperantă, voinţa de a forţa istoria, o poftă de a se infiltra în ea, de a suscita acolo, cu orice preţ, noul Frenezia era la ordinea zilei“ (apud Catherine Durandin, 1998, p 200) Această „luptă“ între generaţii a ajuns la un adevărat conflict, astfel încât în 1941 în discursul său de recepţie la Academia Română, P P Negulescu se simţea îndreptăţit să considere că „necesară este, dimpotrivă, între tineri şi bătrâni, o strânsă colaborare“, pe care o justifica prin faptul că „la tineri, sensibilitatea e mai vie, mai puternică, mai doritoare deci de forme noi de viaţă şi mai grăbită să ia iniţiativa realizărilor La bătrâni, în schimb, e mai puternică şi mai sigură inteligenţa, întrucât dispune de un tezaur de cunoştinţe privitoare la legile fenomenelor naturii pe care le-a putut acumula în decursul unei vieţii întregi, şi mai dispune, pe lângă acest nepreţuit tezaur teoretic, şi de o experienţă, care le-a putut verifica, în numeroase cazuri, valoarea practică Dacă doar tinerii par chemaţi, în chip firesc, să provoace cu pornirile lor afective, apariţia curentelor reformatoare, în schimb, bătrânii sunt indicaţi, în chip tot atât de firesc, să dea acelor curente, cu judecata lor luminată, direcţii capabile să ducă la rezultate utile Locul antagonismului generaţiilor trebuie să-l ia doar colaborarea lor“ (P P Negulescu, 1980, p 314-315) Dacă elitele perioadei 1849-1879 „îşi descoperiseră poporul“, cele ale generaţiei de după primul război mondial descoperiseră „mulţimile tulburate de unda de şoc a războiului“, raportul individului cu mulţimea căruia fatal îi aparţine era trăit ca o dezrădăcinare, ceea ce îi impunea un alt proiect cultural, un alt proiect pedagogic Credoul într-o proiecţie nouă a viitorului este trăit la nivelul întregii culturii şi la nivelul fiecărei „arte“ în parte Pe de altă parte, nu poate fi ignorat un militantism naţional al cărui climat filosofic era propagat de Nae lonescu, care promova restaurarea valorilor tradiţiei, a valorilor ortodoxiei subliniind însă tragicul existenţialului personal şi nevoia de salvare colectivă Tinerii săi discipoli, Mircea Vulcănescu, Mihail Sebastian, Mircea Eliade şi Emil Cioran devin tribuni importanţi ai acestui crez, fiecare având însă tumultul său individual Marele polihistor Nicolae lorga consideră că „faptele se repetă“ şi că „la urma urmei, este acelaşi eveniment, este aceeaşi situaţie“ (apud Basil 11 Munteanu, 1996, p 59) Ca istoric moralist el crede că e necesară o reformă a caracterelor, gusturilor etc care să aibă în centru factorul „naţional“, considerat ca fiind simultan idee, sentiment, instinct şi poruncă majoră a timpului Doar aşa se va însufleţii inima tuturor spre entuziasm şi încredere „A fi român şi a o dovedi“ devenise lait-motivul crezului său Literatura, pentru lorga, trebuie să fie autohtonă şi naţională, să nu fie „aservită“ occidentului „naturalismului trivial“, „desfrâului de jocuri de cuvinte“ etc Dintr-o altă perspectivă, autonomia şi creştinismul erau susţinute de Nichifor Crainic şi mişcarea de la Gândirea, revistă aproape unanim considerată de înaltă ţinută culturală Pornind de la definiţia lui Miguel de Unamuno, Crainic consideră că tradiţia reprezintă forma statornică a manifestărilor unui neam, putându-se deosebi un fond şi o formă Fondul este trecutul istoric, psihologia neamului, realităţile prezente ale satului şi culturii populare Dar nu ajunge să definim fondul tradiţiei (în special religios), ci trebuie să îl facem actual şi activ Într-un eseu din 1926, intitulat sugestiv, A doua independenţă, Crainic subliniază că aceasta nu se poate realiza fără o renaştere religioasă, de unde şi războiul său împotriva Titanilor ateismului (1934), în care pune laolaltă pe Auguste Comte, Darwin, Haeckel, Karl Marx Adevăratele izvoare creatoare sunt cele religioase Pentru Crainic deci formula lui Keyserling de „reînviere a bizantinismului la o nouă viaţă“ defineşte misiunea românilor „Statul etnografic al muncii“ visat de Crainic trebuie întemeiat pe o ordine spiritualistă şi creştină „Transmiterea“ şi „reîncarnarea succesivă“ a formelor şi modurilor sufletului colectiv devin pentru Crainic idei-ancoră Creaţia rămâne însă în inima crezului său: „rolul unui popor nu este de a şti, ci de a crea“ Pentru Lovinescu însă astfel de idei nu aparţin modernităţii şi în consecinţă etichetarea pe care o face gândirismului este aceea de conservatorism rural şi ortodox, tradiţionalist, „descendent“ printre alţii din semănătorismul promovat de Iorga În această situaţie, pentru Lovinescu, doar Sburătorul, celebra sa revistă de cenaclu, reprezenta liniile înnoitoare Pe de altă parte nu putem ignora precizarea lui Nicolae Iorga că „întoarcerea la tradiţie nu înseamnă întoarcerea la trecut, ci ţinerea în seamă a ceea ce din transmisiunea secolelor e încă viu, cu adevărat unic în sufletul omenesc (Nicolae Iorga, f a , p 13) Tradiţia pentru Iorga, reprezintă totodată „minimul de poezie“, „ideea verificată asupra realităţii“ etc 12 Nu ne propunem analize de detaliu, dar chiar şi într-o panoramă restrânsă a mişcării culturii interbelice, figura lui Lucian Blaga trebuie reliefată ca „metafizician al misterului şi filosof al culturii“ Dacă „cunoaşterea paradisiacă“ e raţiune aristotelică întemeiată pe identitate, „cunoaşterea luciferică“ e plină de incertitudini şi îndoieli, dar capabilă de a îndrepta lacunele celei dintâi Ea are un nou obiect de explorare: tainicul Dacă inteligenţa logică vrea doar să transforme tainicul în ne-tainic inteligenţa luciferică îşi propune cu totul altceva: să adâncească taina, să menţină starea de criză Totodată, pornind de la Spaţiul mioritic (o câmpie uşor ondulată, aflată echidistant faţă de stepă şi culmile munţilor), în care se desfăşoară toată viaţa -epopee a ţăranului român (vezi Mioriţa), nostalgia cu avântul logodindu-se inefabil, Blaga crede că subconştientul neamului imprimă tuturor manifestărilor de viaţă aceeaşi ţinută ondulatorie, mişcările alternând cu coborârile În plus, pentru Blaga transcendentul se încorporează în pieritor În Elogiul satului românesc, discursul său de primire la Academie din 5 iunie 1937, vorbea de un sat magic, un sat-idee, cufundat în mit, înfrăţit cu Cosmosul, navigând în eternitate, suspendat în infinit, adevărată „matrice stilistică“ a oricărei culturi româneşti „Fiecare sat se simte, în conştiinţa colectivă a fiilor săi, un fel de centru al lumii, cum optic fiecare om se plasează pe sine, de asemenea, în centrul lumii“ (Lucian Blaga, 1980, p 254) Mai mult, „satul, situat în inima unei lumi, îşi e oarecum sieşi suficient El nu are nevoie de altceva decât de pământul şi de sufletul său şi de un pic de ajutor de sus, pentru a-şi suporta cu răbdare destinul“ (Lucian Blaga, 1980, pp 257-258) De fapt, pentru Blaga „suntem făcuţi din substanţa mitului“, după cum scria în Discobolul: „Dacă spiritului nostru i s-ar interzice uzul rostirii mitice am deveni, fără de nici o exagerare, muţi ca mormintele“ (Lucian Blaga, 1945, p 102) În această perioadă filosofia înaintează triumfător, fiind cultivată de o falangă de spirite ilustre: C Rădulescu-Motru, P P Negulescu, N Bagdasar, L Blaga, Camil Petrescu, D D Roşca, C Noica, ş a „Societatea română de filosofie“, întemeiată în 1910 de C Rădulescu-Motru, era o instituţie 13 viguroasă şi activă, iar organul ei de presă „Revista de filosofie“ avea un mare prestigiu Astfel, ideile moderniste proeuropene, occidentaliste şi cele ce legitimau o modernitate antioccidentală, de reîntoarcere la un fundament naţional, coexistă Pentru Nichifor Crainic însă nu este timpul unei „logodne“, ci unul al unei opţiuni „Problema culturii noastre începătoare, scrie el în „Parsifal“, stă azi între civilizaţia occidentală a cărei limită extremă se proclamă atinsă şi între Răsăritul, în haosul creşterii căruia se prevede viitorul Avem cu noi naţia virgină şi enigmatică în posibilităţile ei creatoare şi ortodoxia ale cărei puteri dumnezeieşti s-au păstrat neepuizate în odăjdiile ritualismului Cotropite în organismul viu al unei demofilii evanghelice, ele pot însemna pentru viitoarea noastră cultură drumul care l-a dus pe Parsifal salvatorul către burgul primejduit al Sfântului Graal“ (apud Zigu Ornea, 1980, p 356) Deci „salvarea“ ce provine din cultură ia forme din cele mai diverse: salvarea prin stil, arhaism şi ordodoxie, propusă de Lucian Blaga; printr-o identitate deschisă, împărţită şi sincronică cu alte naţiuni europene, propusă de Eugen Lovinescu; salvarea prin „cruciada naţionalismului“, propusă de Nicolae lorga; salvarea prin dezvoltarea conştiinţei autohtone, prin regenerarea plecând de la izvoarele etnice, propusă de Nichifor Crainic etc Tabloul cultural interbelic oferă astfel baza unei lecturi cel puţin dualiste Oricum, fiecare teorie are drept cheie a „simfoniei“ sale discursive ideiancoră de tipul Satul, Poporul, Popularul, Naţionalul, Occidentalul, Spaţiul mioritic etc , într-o încercare de a oferi un spaţiu de lumină, explicativ şi izbăvitor Pedagogia trăia şi ea aceeaşi „tensiune esenţială“, ca să utilizăm o expresie a lui Thomas S Kuhn 14 3 CADRUL EDUCAŢIONAL: POLIFONIA PEDAGOGIEI SAU UN TABLOU AL PEDAGOGIEI ROMÂNEŞTI INTERBELICE Pentru a-l „reactualiza“ pe Constantin Narly este necesar, pe lângă analiza şi caracterizarea operei sale, să identificam trăsăturile specifice ale pedagogiei timpului său, să vedem panorama acesteia Doar astfel putem înţelege cu adevărat proiecţia operei sale în timp şi motivele „supravieţuirii“ sale Totodată, o asemenea tentativă ne permite identificarea unei ontologii a pedagogiei, înţeleasă ca un substanţial proces de dinamism cultural „Arheologia“ pedagogiei româneşti interbelice reliefează un vast „labirint“, unde cucerirea libertăţii este văzută în mod diferit de personalităţile timpului Acest lucru nu desemnează însă o situaţie ambiguă, ci dimpotrivă, o stare polifonică, de vitalitate a domeniului Într-o lucrare despre Erasmus, George Uscătescu scria că patria acestuia „se află pretutindeni acolo unde literatura se află la loc de cinste“ (George Uscătescu, 1982, p 198) „Patria“ pedagogiei nu poate fi decât acolo unde, în căutarea plenitudinii „fortăreaţa“ educaţiei este atacată din multiple perspective, unde fiecare caută să ne convingă de un adevăr şi unde toate, ca să utilizăm o expresie a lui Parmenide, se întovărăşesc cu Adevărul Astfel, nu întâmplător, putem constata, dincolo de diferenţe specifice, ceea ce Ştefan Bârsănescu numea „unitatea pedagogiei contemporane ca ştiinţă“ (vezi Ştefan Bârsănescu, 1976) Pentru ca retrospectiva noastră sintetică să trăiască în adevăr, trebuie să avem în vedere ceea ce sublinia în 1936 G G Antonescu, în articolul Cum trebuie să studiem istoria pedagogiei, publicat în Revista generală a învăţământului, şi anume: a) lectura principalelor opere de pedagogie ale autorului respectiv; b) raportarea sistemului său de pedagogie la mişcarea intelectuală a vremii; a) cunoaşterea sistemului filosofic al autorului studiat; 15 c) punerea în evidenţă a valorii actuale a ideilor pedagogice ale acestuia Compoziţia interioară a pedagogiei româneşti interbelice reuneşte personalităţi de primă mărime şi reprezintă o diversitate tematică semnificativă Perioada interbelică are credem o „efervescenţă“ pedagogică maximă Încercând să o surprindă şi să o sintetizeze, lucrările de istoria pedagogiei operează cu diferite criterii structurale Astfel, de exemplu, fără a epuiza o trecere în revistă, Heinz Brandsch, directorul Şcolii normale confesionale evanghelice din Sighişoara, utilizează descrierea monografică în lucrarea sa, Pedagogi români contemporani În acest sens, cartea are în vedere „ideile celor mai proeminenţi pedagogi români“ (Heinz Brandsch, 1938, p 4): Spiru Haret, G G: Antonescu, Onisifor Ghibu, Vladimir Ghidionescu, Ştefan Bârsănescu, I Găvănescul şi Constantin Narly, ca să-i amintim în ordinea realizată de autor Ştefan Bârsănescu, în Istoria pedagogiei româneşti, făcând tabloul „pedagogiei române contemporane“, identifică următoarele „direcţii principale“ (vezi Nicolae Bagdasar, Traian Herseni, Ştefan Bârsănescu, 1941, pp XV-XVI): a) pedagogia experimentală (Vladimir Ghidionescu); b) pedagogia morală (G G Antonescu); c) pedagogia umanistă (I Găvanescul, C Narly); d) cercetători ai problemelor pedagogice (O Ghibu, C Kiriţescu, l l Gabrea, N lorga, E Speranţia, S Reli, I Lupaş, M Gulacu, I -M Nestor, Liviu Rusu, N Mărgineanu, D Muster, V Pavelcu, Ilie Popescu-Teiuşan, C Mureşanu Gh Comicescu, I Nisipeanu, Em Brandza, I Buricescu, I Sulea-Firu); e) pedagogia sociologică (I C Petrescu); f) pedagogia culturii (C Rădulescu- Motru, S Mehedinţi, L Blaga, V Băncilă) Într-un alt capitol, „Politica culturii“, autorul îi tratează pe S Mehedinţi, Dr C Angelescu, P P Negulescu, I Petrovici, N lorga, D Gusti şi P Andrei 16 În Unitatea pedagogiei contemporane ca ştiinţă, Ştefan Bârsănescu structurează gândirea pedagogică românească pornind de la cele trei mari capitole ale pedagogiei ştiinţifice: copilul, educaţia, profesorul şi psihologia pedagogică Astfel, din perspectiva domeniului educaţie, autorul distinge: pedagogia neoclasică (G G Antonescu, O Ghibu, C Narly, l l Gabrea, V Nicolau ş a ), pedagogia socială (D Gusti, Şt Zeletin, I C Petrescu, Stanciu Stoian ş a ) şi pedagogia culturii (Şt Bârsănescu ş a ) (vezi Ştefan Bârsănescu, 1976, p 259) O poziţie aparte ocupă lucrarea Pedagogia românească interbelică de Ermona Zaharian, scrisă cu evident talent literar, dar în care autoarea intră în polemică cu mulţi dintre autorii trataţi În consecinţă, cartea promovează criterii valorice şi etichetări dintre care unele pot fi relativ uşor puse în discuţie, chiar şi contestate Astfel, I Găvănescul reprezintă „trecutul ce se vrea perpetuat“, I C Petrescu este „un activist de orientate individualistă“, iar G G Antonescu, Onisifor Ghibu şi losif Gabrea desemnează „pedagogia de catedră la un punct mort; rezistenţa pasivă a sistemului de educaţie tradiţional“ etc (vezi Ermona Zaharian, 1971) Stanciu Stoian, în Pedagogia română modernă şi contemporană, îşi structurează lucrarea conform precizării din titlu, în două mari părţi: pedagogia română modernă şi pedagogia română contemporană La rândul ei, pedagogia română contemporană reuneşte perioada interbelică şi cea de după 23 august 1944 În ceea ce priveşte perioada care ne interesează, lucrarea tratează o suita de personalităţi (G G Antonescu, i C Petrescu, I Gabrea, Gh Comicescu, D Todoran, Constantin Narly, Ştefan Bârsănescu, Dimitrie Gusti, Stanciu Stoian), căreia i se adaugă „pedagogia interbelică la şcolile normale“ (Ion Nisipeanu, Dumitru Theodosiu, Radu Petre, llie Popescu-Teiuşan, Nicolae Apostolescu) şi „primii paşi spre o pedagogie socialistă“ (P Constantinescu- laşi şi llie Cristea) (vezi Stanciu Stoian, 1976) În această panoramă, o minimă analiză comparativă reliefează cu uşurinţă faptul că o anume secţiune este „tributul“ pe care autorul îl dă Cezarului, valoric ea fiind în discordanţă cu restul compoziţiei Este indiscutabil ca una din liniile de forţă ale „mirării“ pedagogiei de-a lungul timpului o constituie disputa individual versus social în educaţie Nu de puţine ori, „fiinţa individuală“ sau „fiinţa socială“, ca să utilizăm termenii consacraţi de Durkheim, au fost puse în antagonism, pedagogii desfăşurând 17 adevărate cruciade în pledoaria pentru o cauză sau alta Perioada interbelică în pedagogia românească nu face excepţie de la această „regulă“ clasică Se adaugă însă noi orientări şi noi dispute Un tablou ce are la bază utilizarea criteriului pedagogic propriu-zis propune Ion Gh Stanciu (vezi Ion Gh Stanciu, 2006): 1 Pedagogia filosofică 1 1 Şcoala formativ-organicistă (G G Antonescu) 1 2 Pedagogia culturii (Ştefan Bârsănescu) 1 3 Pedagogia personalitară (Constantin Narly) 2 Pedagogia sociologică 2 1 Regionalismul educativ (I C Petrescu) 2 2 Localismul educativ (Stanciu Stoian) 3 Pedagogia psihologică şi experimentală (Vladimir Ghidionescu, Grigore Tăbăcaru, Petre llcuş, Gheorghe Comicescu, Florian Ştefănescu-Goangă, Dimitrie Todoran, Em Brandza) 4 „Pedagogia românească“ (Simion Mehedinţi, Onisifor Ghibu, losif I Gabrea) În acelaşi spirit se înscrie şi lucrarea lui Ion Albulescu Istoria gândirii şi practicii pedagogice româneşti, în care autorul configurează următorul tablou al doctrinelor pedagogice din prima jumătate a secolului al XX-lea (vezi Ion Albulescu, 2005, pp 265-448): 1 Încercări de constituire a unei pedagogii naţionale (Onisifor Ghibu, Simion Mehedinţi); 2 Pedagogia Găvănescul, filosofică (G Constantin G Antonescu, Narly, Ştefan Iosif I Gabrea, Bârsănescu, Ion Constantin Rădulescu-Motru); 3 Pedagogia experimentală (Vladimir Ghidionescu, Grigore Tăbăcaru, Emil Brandza); 4 Pedagogia psihologică (Gheorghe Comicescu, Dimitrie Todoran); 5 Receptarea ideilor Şcolii active (Ion Nisipeanu, Teodor Geantă, Radu Petre, Toma Cocişiu, Ilie Popescu-Teiuşan) 18 6 Pedagogia socială şi pedagogia sociologică (Dimitrie Gusti, I C Petrescu, Stanciu Stoian, Eugeniu Speranţia, Petre Andrei) Trebuie să subliniem aici punctul de vedere al lui Ştefan Bârsănescu al cărui interes, în Unitatea pedagogiei contemporane ca ştiinţă (1976), se concentrează pe urmărirea procesului de devenire a pedagogiei ca ştiinţă a educaţiei Lucrarea, o excepţională lucrare de pedagogie istorică, demonstrează erudit că tabloul pedagogiei, complex şi variat, nu denotă anarhie şi haos, pulverizarea în mărunte şi contrare opinii pedagogice, ci faptul că „pe trunchiul viguros al pedagogiei generale“ există „eflorescente independente care duc o viaţă proprie“ Diferitele pedagogii sunt într-o ultimă instanţă, am putea spune, în consonanţă Kant demonta în totalitate mecanismul gândirii, pentru ca apoi refăcându-l, să-i poată înţelege cu adevărat sensul În consecinţă, fără a ne propune aici o analiză de detaliu a concepţiilor pedagogice menţionate, înregistrăm principalele concepte cheie ce le dezvoltă opera unor autori, concepte ce definesc sistemul lor de gândire: G G Antonescu - şcoala formativ-organicistă, cultura formativă, cultura integrală, metoda socratică, metoda intuitivă, metoda practică, şcoala activă integrală, idealismul activ, disciplina liberă, caracterul moral, personalitatea puternică, energia Ştefan Bârsănescu - personalitatea culturală, receptarea bunurilor culturale, trăirea ideilor, creaţia culturală, politica culturii Constantin Narly - idealul educativ, personalitatea, originalitatea specifică, principiul social, vocaţia, profesiunea, profesia- vocaţie, superiorul uman, comunitatea educativă, afirmarea de sine, chemarea omului I C Petrescu - regionalismul educativ, metoda monografică gustiană, cooperativa şcolară, programa regională, programa minimală 19 Stanciu Stoian - localismul educativ, pedagogia satului, şcoala ţărănească Parcurgerea acestor topoi evidenţiază faptul că pedagogia românească interbelică reprezintă o etapă de abordare modernă şi „totală“ a problematicii paideuticului Teza prezintă câteva din ideile ancoră ale operei lui G G Antonescu şi Ştefan Bârsănescu, principali reprezentanţi alături de C Narly ai pedagogiei filosofice Credem că astfel se vor înţelege mai bine atât jaloanele teritoriului pedagogiei româneşti interbelice, cât şi poziţia specială a lui Constantin Narly Idealismul activ, consideră G G Antonescu, realizează totodată o sinteză între orientarea clasicistă şi cea realistă, prima susţinând preponderenţa, iar cea de a doua, eliminarea culturii clasice din învăţământ Idealismul activ consideră că idealul trebuie „să devină o forţă realizabilă în viaţă şi orice activitate practică să fie necontenit inspirată de ideal“ (G G Antonescu, 1972, p 73) În acelaşi spirit, G G Antonescu sublinia că viitorii profesori trebuie pregătiţi astfel încât să aibă „suflete idealiste“, înţelegând prin aceasta „omul capabil de luptă şi sacrificiu pentru triumful unei valori dictată de propria lui conştiinţă, omul care are ceva sfânt şi luptă pentru ceva în viaţă“ (G G Antonescu, 1943b, p 14) Ştiinţa trebuie cultivată în slujba idealismului, crede G G Antonescu Principiul promovat de G G Antonescu ambiţionează să depăşească o suită de opoziţii: intern-extern, educaţie eteronomă-educaţie autonomă etc , subliniind că omul se formează prin interacţiunea dintre condiţiile interne şi cele externe În acelaşi spirit, G G Antonescu prezintă o serie de definiţii ale pedagogiei, care în ultimă instanţă articulează însă aceleaşi elemente, fidele principiului şcolii formativ-organiciste „Pedagogia este ştiinţa care, ţinând seama de cunoştinţele ce le are despre sufletul omenesc şi de idealul ce şi-a fixat asupra menirii omului în viaţă, va indica mijloacele necesare pentru determinarea dezvoltării sufletului spre menirea sa“, sau „pedagogia e ştiinţa, care, bazându-se pe cunoştinţele ce le are despre natura copilului şi ţinând seama de idealul pe care-l impune menirea omului, va căuta să dea mijloacele prin care putem apropia natura de ideal“ (vezi G G Antonescu, 1943a, pp 13-14) 20 Reţinem aici doar faptul că G G Antonescu prezintă o matrice, care în opinia sa permite clasificarea oricărei concepţii pedagogice, a „curentelor pedagogice în mişcarea generală culturală“ Această matrice este reprezentată de realismul individual, realismul social, idealismul individual şi idealismul social (vezi G G Antonescu, 1943b, p 211) Într-o formă grafică ce evidenţiază nuanţe şi corelaţii şi realizează clasificări, această matrice are următoarea configuraţie (vezi G G Antonescu, 1943b, p 212): Curentele pedagogiei contemporane: Educaţie: Realitate Ideal Realism individual Idealism individual Personalitate morală liberă Pedagogie experimentală Personalitate creatoare Pedagogie activistă INDIVID INDIVID Individualism şi educaţie de valori Realism social Idealism social Pozitivism utilitarist Aspect politic Regionalism Aspect etic SOCIETATE SOCIETATE Pedagogie psihanalitică Cu această matrice operează G G Antonescu identificând, de exemplu, ca subdiviziuni ale realismului individual: a „educaţia liberă“ (Ellen Key); b pedagogia experimentală (Wundt, Meumann, Lay); c pedagogia activistă (Kerscheinsteiner, Gaudig) şi d pedagogia psihanalitică (Freud) Realismul social, în concepţia sa, reuneşte: a pozitivismul utilitarist (Spencer); b regionalismul pedagogic şi c localismul pedagogic De acelaşi tip de abordare beneficiază şi idealismul, cel individual incluzând: a pedagogia personalităţii morale, „curentul rigorist“ (Paulsen); b curentul disciplinei libere (Foerster) şi c educaţia caracterului prin artă, iar cel social: a pedagogia politico- socială (Haret) şi b pedagogia eticosocială (Natorp) 21 O figură emblematică a pedagogiei filosofice din perioada interbelică este Constantin Narly (1896 - 1956), consacrat ca principal reprezentant al pedagogiei personalitare Nu ne propunem să dezvoltăm în acest capitol analize şi comentarii de detaliu asupra întregului organon al pedagogiei sale, căci el este „eroul“ întregii lucrări Pentru a întregi tabloul de ansamblu pe care încercăm să-l schiţăm aici, câteva idei nucleu trebuie însă amintite Acest lucru este necesar şi pentru a evidenţia caracteristica şi diferenţele specifice ale celor trei orientări din pedagogia filosofică, a căror protagonişti sunt Ştefan Bârsănescu, G G Antonescu şi Constantin Narly Pentru C Narly, problematica pedagogiei sistematice se circumscrie la patru teme fundamentale: problema posibilităţii educaţiei, problema idealului pedagogic, problema mijloacelor educaţiei şi problema comunităţii pedagogice Definiţia pe care C Narly o dă educaţiei conţine explicit „răspunsul“ său „personalizat“ la problemele respective: „Educaţia este un act complex, în care, fiind data posibilitate ei, un om sau un grup de oameni întreprind asupra altora, cu care dimpreună alcătuiesc o comunitate cu un înţeles caracteristic, o acţiune de influenţare conştientă, deci prin mijloace cât mai adecvate, cu intenţia de a desăvârşi în ei un ideal, a cărui ultimă esenţă, gândită conştient sau nu, este tendinţa spre personalitate“ (Constantin Narly, 1938, p 15; Constantin Narly, 1943, p 197; Constantin Narly, 1996, p 80) C Narly este primul pedagog român ce reliefează faptul că există o formă specifică de existenţă a realităţii paideutice, comunitatea pedagogică „Prin comunitatea pedagogică, scrie C Narly, trebuie să înţelegem acea formă de viaţă proprie oricărui act educativ, şi care, constituită de conlucrarea sui generis a educatului şi educatorului, se concretizează în instituţiile educaţiei, ce ne apar astfel ca însăşi întruchiparea comunităţii pedagogice în diversitatea înfăptuirilor ei reale“ (Constantin Narly, 1938, p 452; Constantin Narly, 1996, p 400) Pentru C Narly, învăţământul trebuie să realizeze un „maximum de introducere în mediu, maximum de desăvârşire a individului, în minimum de timp posibil, cu minimum de cheltuială de energie“ şi acest lucru învăţământul îl realizează ca „o instituţie de introducere metodică în mediul sintetic“ (vezi Constantin Narly, 1938, p 300) 22 În miezul pedagogiei lui C Narly se găseşte conceptul de personalitate, considerat ca fiind marele ideal al educaţiei Problematica acestuia este o constantă în multe din lucrările lui C Narly: Problema idealului pedagogic (1925), Pedagogie generală (1938), Metode de educaţie (1943) etc Definiţia propusă de C Narly încearcă să armonizeze cele două perspective clasice, aflate nu de puţine ori în antagonism, perspectiva pedagogiei individualiste şi perspectiva pedagogiei sociale: „maximum de desăvârşire într-o fiinţă umană a originalităţii sale specifice în cadrul principiului social, principiu prin care înţelegem armonia productivă cu mediul“ (Constantin Narly, 1938, p 232) Originalitatea specifică şi principiul social se „logodesc“ armonic şi se realizează maximal prin „profesia-vocaţie“, singura care confirmă afirmarea de sine a individului ca personalitate Educaţia, subliniază C Narly, este „un fapt social şi individual în acelaşi timp“ (Constantin Narly, 1927, p 23), iar concepţia lui despre personalitate este în consonanţă cu acest punct de vedere Acestui succint tablou al pedagogiei filosofice din România interbelică i se adaugă, după cum s-a arătat mai sus, alte orientări precum pedagogia sociologică şi cea experimentală Delimitările pedagogiei filosofice faţă de acestea sunt pentru toţi evidente şi nu de nuanţă De aceea nu considerăm necesar să poposim suplimentar asupra acestei problematici, care se găseşte în raport „minor“ cu subiectul nostru, pedagogia lui C Narly, deşi merită toată consideraţia Pentru mulţi dintre pedagogii amintiţi, propria lor exegeză istorică, necesară pentru a-şi „ancora“ punctul de vedere propriu, echivalează cu surprinderea modului cum funcţionează creaţia, cum se mişcă ideea Înţeleasă astfel, polifonia pedagogiei interbelice româneşti se amplifică prin nota de universal ce o implică Este prezent aici, cum ar spune Nietzsche, „un suflet faustic“ aflat permanent într-o nelinişte creatoare 23 4 DEVENIREA LUMII ÎNTRUPATĂ ÎNTR-O VIAŢĂ: C NARLY-AVATARURILE OMULUI ŞL ALE OPEREI 4 1 O PLEDOARIE PENTRU CERCETAREA BIOGRAFICĂ Poate că nu toţi admirăm în egală măsură peripeţiile lui Ulise, dar toţi identificăm în acestea biografia lui, modul propriu de a-şi scrie viaţa Chiar dacă oamenii sunt în „posesia“ socialului, ei dispun de un spaţiu de libertate ce îşi pune fundamental pecetea pe existenţa lor Într-o anume măsură, fiecare creează lumea şi o reprezintă într-o variantă personală Nu întâmplător, tot mai mult dinamica biografică este pusă în legătură cu educaţia Biography research, approche biographique, Biographieforschung ocupă azi un loc important în aria cercetărilor educaţionale Pentru un cunoscut cercetător al domeniului, Christine Delory-Momberger, biografia reprezintă „o categorie de experienţă care permite individului, în condiţiile inserării sale socio-istorice, să integreze, să structureze, să interpreteze situaţiile şi evenimentele vieţii sale“ (C Delory-Momberger, 2003, p 3) Astfel, cercetarea biografică echivalează cu o hermeneutică practică, cu o istorie care se raportează la un anume individ, la un eu În secolul al XVIII-lea, apar două genuri biografice: autobiografia si romanul de formare (Bildungsroman, roman de formation), în primul accentul este pus pe real, „narativul“ îşi prezintă retrospectiv viaţa, în cel de al doilea ficţiunea este prezentă, întreţesută însă cu detalii biografice ale autorului Confesiunile lui Rousseau (1765-1770) şi Anii de ucenicie ai lui Wilhelm Meister de Goethe (1796) sunt exemple edificatoare Fiecare, în felul său, este un text ce are virtuţi educaţionale pentru cititor, oferă un „destin de referinţă“, se constituie într-un fel de „patron biografic“ ce ne conferă criterii pentru a interoga comparativ istoria vieţii noastre Prin biografie, diferitele experienţe ale individului capătă coerenţă, se integrează într-un tot unitar semnificativ Cercetarea biografică aduce la 24 lumină experienţe ce caracterizează etic, intelectual etc viaţa individului, îi confirmă un anume mod de a fi Situaţia descrisă mai sus este caracteristică pentru biografia lui Constantin Narly: o viaţă bogată în experienţe, o conştiinţă, un mare pedagog, poate cel mai important dintre români, un erudit care vede mai departe de avatarurile imediatului, care nu se implică decât în dispute spirituale, neparticipând la cele ce poartă, fie şi în germene, suferinţa şi distrugerea O biografie ce atestă o autentică demnitate, ce întruchipează aspiraţii de mare elevaţie culturală O biografie ce se impune a fi cunoscută Dar tabloul istoriei pedagogiei la acest capitol nu oferă multe pagini notabile Un minim de cercetare istorică comparativă evidenţiază faptul că „biografiile“ lui C Narly, cu excepţia studiilor lui V Nicolescu, se rezumă la datele pe care le oferă Heinz Brandsch în lucrarea sa Pedagogi români contemporani (vezi Heinz Brandsch, 1938, p 165) În aceste condiţii nu mai este de mirare că într-o frumoasă antologie a sonetului românesc apărută în 1973, unde figurează şi Sonet libertin de C Narly, Gheorghe Tomozei înscrie ca date biografice: 1896-? (vezi Gheorghe Tomozei, 1973, p 159) încă o dovadă că există, cum scrie Narly într-un vers din sonetul citat, „clipe de orbire“ În această situaţie, cercetarea biografică vizându-l pe Constantin Narly are rolul de a întregi un portret veridic al omului, cercetătorului şi profesorului 4 2 REPERE ÎN ITINERARUL BIOGRAFIC AL LUI C NARLY Constantin Narly vede lumina zilei la Tecuci în data de 18/30 mai 1896 în „Buletinul de naşcere pentru comunele urbane“, numărul 176, aflat în posesia lui Viorel Nicolescu, se precizează şi momentul când a avut loc evenimentul: „ora 12 şi 10 minute din zi“ Constantin, Costică sau Costache, cum era alintat cu drag, este al patrulea copil din cei şase (Maria, Genoveva, Gheorghe, Costache, Elena, Eufrosina) pe care-i va avea familia căpitanului de administraţie Ion (Vanea) Averin/m Narly din Regimentul 24 infanterie şi a soţiei sale Clemansa/ Clemence Narly, născută Vociu 25 Menţionăm totodată că într-o „fişă“ în manuscris aflată în posesia prof V Nicolescu, C Narly înscrie ca dată a naşterii sale anul 1989 Din aceeaşi „fişă“ aflăm că tatăl său era cavaler al ordinului Coroana României, deţinător al Crucii Războiului din 1916-1918 şi al Crucii Meritul Sanitar clasa I, fapt demonstrat şi de fotografiile sale Mai mult decât atât, Certificatul de botez, în limba rusă, al lui C Narly înscrie, de asemenea, această dată, 18 mai 1896 Pe „coperta“ acestuia tatăl său notează: „Explicaţia acestui document Actul de botez dat de Popa Chirilă Ghinculof din Chişinău cu dascălul Ioan Nuntanu, care l-au botezat în ziua de 31 iulie 1896 în casa lui Moşul meu Grigore Atanasie Narly din Chişinău Naşi au avut pe Alexandru Averin Narly, fratele meu şi moşul său cu Evghenia Atanase Narly soţia Moşului meu Grigore Narly Tatăl copilului, Căpitan Ion Averim Narly, 1896 – 27/12 “ De asemenea, pe versoul unei fotografii din 25 septembrie 1898, se găseşte însemnarea olografă a tatălui: „Costică fiind născut la 18 mai 1896 fotografiat după 2 ani, 4 luni, 7 zile“ iar mai jos „Eu născut la 18 decembrie 1860, după 35 ani, 10 luni, 8 zile “ Având şi preocupări în „materie spiritistă“ (vezi Ion Narly, 1928), tatăl lui C Narly, pornind de la diferende privind anume drepturi de moştenire, publică o lucrare Biografia şi istoricul familiei Mătăsariu, unde se găsesc informaţii privind familia mamei sale, inclusiv un „tablou genealogic“ (vezi Ion Narly, 1901) Orice copilărie este fabuloasă Şi copilăria lui Constantin (Costache) Narly a fost, de asemenea, fabuloasă şi rodnică: „Dragostea tandră a mamei şi grija duioasă, dar în acelaşi timp severă, a tatălui vor produce magnetizări subiacente, atoli psihici care îşi vor păstra identitatea de-a lungul întregii sale vieţi“ (Viorel Nicolescu, 1996, pp 13-14) În ceea ce priveşte formaţia şcolară a lui Constantin Narly precizăm că şcoala primară şi gimnaziul le urmează în localitatea natală Liceul îl începe la laşi, dar examenul de bacalaureat îl susţine în 1914 la Focşani În acelaşi an, devine student la Facultatea de Litere şi Filosofie a Universităţii din laşi Aici îl va avea ca profesor, printre alţii, pe Ion Găvănescul, pe care îl va admira şi de care se va apropia, beneficiind de prietenia acestuia de-a lungul întregii vieţi „Poate că încă de pe atunci, consideră V Nicolescu, în discuţiile cu profesorul său, Narly a înţeles că viaţa şi cultura trebuie 26 cucerite, înfruntând toate primejdiile, pe una prin cealaltă, pe amândouă, deoarece ele sigur se întâlnesc şi se confundă undeva la limită“ (Viorel Nicolescu, 1996, p 15) Peste ani, C Narly va analiza opera profesorului său într-o lucrare monografică (C Narly, 1929a) În „Cuvântul înainte“ al acesteia, C Narly subliniază faptul că „o ţară, ca şi un om, nu are valoare decât prin ceea ce aduce în lume ca expresie proprie a originalităţii sale specifice“ (Constantin Narly, 1929a, p 6) Din această perspectivă, analiza operei lui I Găvănescul apare pentru Narly ca o datorie etică, căci acesta este „un învăţat român care în domeniul său este o valoare autentică şi profund românească“ (Constantin Narly, 1929a, p 7) În 1919, C Narly obţine licenţa în litere şi filosofie şi devine succesiv profesor la Liceul de băieţi din Brăila (1 februarie-31 august 1920), Şcoala Normală de băieţi din Râmnicu Sărat (1 septembrie 1921- 31august 1923), Şcoala Normală de băieţi din Focşani (1 septembrie 1923- 1 mai 1926), Şcoala Normală de băieţi din Cernăuţi (detaşat la 1 septembrie 1924) Formaţia academică a lui C Narly este completată de o suită de studii în străinătate ce începe în 1921, când va audia la Universitatea din Berlin prelegerile unor personalităţi ştiinţifice de primă mărime, printre care se numără W Sombart, E Spranger, W Koehler, A Riehl, M Dessoir, Herkner ş a În 1923, îl întâlnim pe C Narly din nou în Germania, de data aceasta la Göttingen Aici, la Georg August Universität, participă la seminarii şi cursuri ale unor profesori ce l-au marcat semnificativ, precum Walther, Misch sau Herman Nohl (1879-1960), eminentul discipol al lui Friedrich Paulsen şi Wilhelm Dilthey Cu acesta, de altfel, va avea ulterior o bogată corespondenţă În Germania este preocupat, de asemenea, de elaborarea unui raport privind „noile directive în concepţiile educative din Germania, ca urmare a mişcării tinerimii“ (Jugendbewegung), cerut de Consiliul de Inspectori Generali, ca urmare a acordării unui concediu de studii de un an La Göttingen nu rămâne „prizonier“ al atrăgătorului teritoriu al pedagogiei, prietenii de durată şi marcă contribuie la a turna în fiinţa sa 27 esenţe din cele mai diverse, sensibilităţi faţă de valori multiple Astfel, în lamura prietenilor lui Narly se regăsesc Ion Barbu şi Al Philippide Nu este, deci, întâmplătoare „întâlnirea“ lui C Narly cu magia poeziei De fapt, între pedagog şi poet există, putem considera, o asemănare fundamentală: fiecare ne relevă diferite valori de fiinţare şi fiecare încearcă să ne facă „să intrăm“ într-o anume stare În consecinţă întâlnim versuri ale lui C Narly în reviste importante, ca de exemplu, Sburătorul lui Eugen Lovinescu, Viaţa Nouă a lui Ovid Densuşianu, Convorbiri literare de sub direcţia lui Al Tzigara-Samurcaş ş a Toate acestea sunt preludiul volumului de versuri Ispite şi biruinţi apărut în 1930 (vezi Constantin Narly, 1930) Un rol important al strădaniilor multiple din aceşti ani este obţinerea titlului de doctor în filosofie la 7 august 1924 cu o disertaţie inaugurală ce tratează tema Die soziale Schichtung in Rumäniens (184 p ), apreciată cu magna cum laude Referent: prof dr Walther Odată cu obţinerea doctoratului, cariera profesională a lui C Narly se înscrie pe o altă orbită La 1 noiembrie 1924 este numit asistent suplinitor la catedra de pedagogie a Facultăţii de litere de la Universitatea din laşi şi va rămâne în această poziţie până la 31 ianuarie 1926 Este de subliniat faptul că lecţia de deschidere a cursului de istoria pedagogiei pe care îl va ţine la Universitatea din laşi are ca subiect Problema idealului pedagogic (vezi Constantin Narly, 1925), pe care o va valoriza în întreaga sa operă Pentru Narly „întreaga istorie a pedagogiei nu este altceva decât o istorie a idealurilor şi a mijloacelor întrebuinţate de omenire pentru ca să se apropie de aceste idealuri care au stăpânit mentalitatea unor epoci“ (Constantin Narly, 1925, p 3) Idealul este totodată „prisma, este luneta prin care noi privim, vedem şi concepem realitatea pedagogică însăşi“ (Constantin Narly, 1925, p 4) Peste câţiva ani, idealul va fi celebrat de C Narly şi în versuri: „Noi credem într-un ideal,/ Şi unei sfinte legi/ Ne închinăm / Şi cel din urmă strop de viaţă-l dăm,/ Mereu mai singuri, mai pribegi,/ Cu-nfrigurate frunţi,/ Spre creştete de munţi “ (Constantin Narly, 1930, p 57) 28 La 1 septembrie 1927, C Narly este numit profesor agregat la catedra „Pedagogie şi istoria pedagogiei“ de la Facultatea de Filosofie şi Litere a Universităţii din Cernăuţi (Decret regal nr 2510 din 1 august 1927) La 1 ianuarie 1931, C Narly devine profesor titular (Decret regal nr 3865 din 11 noiembrie 1930) şi, de asemenea, conform Legii învăţământului universitar, director al Seminarului pedagogic al universităţii şi al Şcolii de aplicaţie a acestuia Dintr-o Declaraţiune a cărei copie se găseşte în arhiva prof V Nicolescu, aflăm că în 1934, în calitate de profesor cu două gradaţii, C Narly primea 15 663 de lei lunar, , sumă la care se adaugă suma de 416 lei lunar ca director al Şcolii de aplicaţie La concursul pentru ocuparea acestei catedre au participat, alături de C Narly, personalităţi de primă mărime ale pedagogiei: Ştefan Bârsănescu, Ion Nisipeanu, Grigore Tăbăcaru De asemenea, comisia era alcătuită din „monştri sacri“: A leşan (preşedinte), I Găvănescul, C Siegel, Tr Brâileanu, R Cândea, precum şi I RădulescuPogoneanu şi O Ghibu, în calitate de reprezentanţi ai Universităţilor din Bucureşti, respectiv Cluj Între timp la 28 iunie 1930 se căsătoreşte cu Maria Petit, celebrarea religioasă având loc la capela ortodoxă din Viena la 2 iulie În 1934, la 5 august, i se va naşte unicul copil, Maria Michaela Este de reţinut faptul că Narly a fost o lungă perioadă şi referent titular la Consiliul Legislativ (22 decembrie 1925- 27 noiembrie 1934), ocupându-se cu legislaţia şcolară Din Declaraţiunea menţionată anterior avem informaţia că în această calitate retribuţia lui C Narly era de 16 460 lei Începutul activităţii ştiinţifice a lui C Narly are loc în 1921, prin Cuvântarea rostită la primul congres al învăţământului muncitoresc (vezi Constantin Narly, 1921), unde a participat în calitate de raportor Analizând rolul istoriei, Narly subliniază că aceasta „trebuie să aibă asupra celor ce o studiază următoarea influenţă favorabilă: studiind trecutul, văzându-i calităţile şi defectele şi observând înlănţuirea cauzală a faptelor, să-i facă prevăzători pentru viitor, să-i facă în stare a pregăti acest viitor“ (Constantin Narly, 1921, p 6) Urmează o serie semnificativă de lucrări: Educaţie şi ideal (1927), Pedagogia socială şi personalitatea (1928a), Tolstoi educator (1929b), Patru mari educatori: John Locke, Vasile 29 Conta, Sigmund Freud, Georg Kerschensteiner (1933), Istoria pedagogiei, vol I: Creştinismul antic, Evul Mediu, Renaşterea (1935), Pedagogia lui Immanuel Kant (1936), Către o politică şcolară (1937), Foaie de observaţie vocaţională Întocmită pentru liceu (în colaborare cu Gh Zapan, 1938) ş a În 1938 apare, de asemenea, Pedagogie generală (ediţia a ll-a revizuită şi adăugită, 1996), lucrare de amploare ce sintetizează perspectiva originală a lui Narly asupra educaţiei şi pedagogiei Aici întâlnim întreaga argumentaţie privind punctul său de vedere asupra structurii pedagogiei sistematice: posibilitatea educaţiei, idealul pedagogic, mijloacele educaţiei, comunitatea pedagogică (vezi Constantin Narly, 1938, p 49) Trebuie subliniat faptul că Narly este primul pedagog român care pune în evidenţă comunitatea pedagogică ca formă specifică de existenţă a realităţii paideutice Având în vedere elementele structurale, Narly formulează propria definiţie a educaţiei O reamintim: „educaţia este un act complex, în care, fiind dată posibilitatea ei, un om sau un grup de oameni întreprind asupra altora, cu care împreună alcătuiesc o comunitate cu un înţeles caracteristic, o acţiune de influenţare conştientă, deci prin mijloace cât mai adecvate, cu intenţia de a desăvârşi în ei un ideal a cărui ultimă esenţă, gândită conştient sau nu, este tendinţa spre personalitate“ (Constantin Narly, 1038, p 15; Constantin Narly, 1943, p 197) Considerând personalitatea drept ideal al educaţiei, Narly o defineşte ca tiind „maximum de desăvârşire într-o fiinţă umană a originalităţii sale specifice, în cadrul principiului social, principiu prin care înţelegem armonia productivă cu mediul“ (Constantin Narly, 1938, p 232), care se realizează prin „profesiavocaţie“ Narly reuşeşte astfel să pună în deplin acord teleologic individualul şi socialul Asupra acestor teme popasul nostru va mai îndelungat în capitolele ce urmează Aceste idei vor avea un larg răsunet, inclusiv internaţional Astfel, într-o scrisoare din 9 aprilie 1939, Gaston Richard, marele sociolog francez, precizează că „Pedagogia generală este fără îndoială una din operele cele mai complete şi mai profunde care au fost scrise asupra acestei probleme (sau mai curând asupra acestui ansamblu de probleme) ale cărei dificultăţi nu sunt totdeauna destul de recunoscute de către filosofi, psihologi şi sociologi [ ] Dumneavoastră le examinaţi în calitate de psiholog, sociolog şi moralist şi reuşiţi să arătaţi în ce măsură formarea personalităţii şi cea a 30 omului social sunt armonice“ (apud Viorel Nicolescu, 1996, pp 34-35) În acelaşi an, la 22 noiembrie, celebrul gânditor Eduard Spranger îi scrie lui Narly: „Prin lucrarea Pedagogia generală aţi făcut naţiunii dumneavoastră un minunat dar şi totodată dovada puterii spiritului omenesc Faptul că ocazional vă referiţi şi la studiile mele este pentru mine o mare onoare“ (apud Viorel Nicolescu, 1996, p 35) Lucrărilor amintite li se adaugă multe studii şi articole publicate în reviste din ţară şi străinătate, ca de exemplu, Revista generală a învăţământului, Revista de filosofie, Revista de pedagogie sau Revue internationale de sociologie ş a , precum şi volumul de impresii Evocări veneţiene (1928b) Opera lui nu e doar extinsă ca număr, ci înnoitoare şi bogată în semnificaţii Nu este astfel întâmplător că în 1930, Academia Română va acorda Premiul Năsturel lucrării lui C Narly, Tolstoi educator O contribuţie remarcabilă are C Narly în calitate de editor al Revistei de pedagogie (1931- 1943), la care au colaborat numeroase personalităţi din ţară şi din străinătate De asemenea, în paginile revistei se regăsesc multe studii ale lui C Narly: 0 pedagogie cetăţenească a muncii: Georg Kerschensteiner (1931), Viaţa şi opera lui Vasile Conta (1932), Opera pedagogică a lui John Locke (1932), Profesorul Ion Găvănescul (1933), Conceptul personalităţii la Gaudig (1933), Şcoala Secundară şi învăţământul filosofic (1934), La personalité, ideal de l'education (1934), Pedagogia lui Immanuel Kant (1935), Pentru pedagogia învăţământului (1936), Despre mijloacele educaţiei în general (1936), Destinul omului (1936), Educaţia voinţei (1937), Însuşirile educatorului (1937), Pedagogia lui Basedow (1939), Reflexii cu privire la raportul dintre numărul universităţilor, populaţia şi cultura unei ţări (1940), Reflexiuni cu privire la pregătirea profesorilor (1941), Contribuţii la problema pregătirii profesorilor secundari (1941), Metodele de educaţie intelectuală, socială şi personalitară (1941), Generaţiile şi educaţia tineretului (1942), Reflexii cu privire la universitate şi legătura ei cu alte şcoale (1942), Educaţia tineretului Aspectul istoric al problemei (1943), Misiunea educatorului (1943) ş a 31 Este uşor de remarcat că multe dintre subiectele abordate aici reprezintă teme specifice ale pedagogiei lui C Narly, ca de exemplu, idealul educaţiei sau personalitatea, tratate axiomatic şi comparativ prin alinieri cronologice sau similitudini problematice Merită subliniată, de asemenea, Săptămâna pedagogică, manifestare anuală organizată de C Narly la Cernăuţi, începând cu 5- 11 aprilie 1936, al cărei program include cursuri teoretice şi lecţii practice destinate cadrelor didactice în regim de gratuitate O subliniere aparte merită actul cultural făcut de C Narly prin iniţierea în 1940 a „Colecţiei pedagogilor români şi străini“, la Editura Cartea Românească, ce va fi continuată în anul următor cu „Biblioteca de pedagogie“, la editura Cugetarea – Georgescu Delafras, colecţii în care vor vedea lumina tiparului importante lucrări de pedagogie, al căror rod credem nu a fost încă cules pe deplin de pedagogia românească Avem în vedere lucrări precum O şcoală primară liberă şi generală după Planul Jena (Planul Jena cel mic) de Peter Petersen (tradusă de Lucian Bologa), apărută în 1940 sau Preliminarii la studiul copilului de G Gentile (tradusă de Zoe Giorgi Alberti), apărută în 1941, unde C Narly inserează o „notă biografică“ în care prezintă sintetic concepţia pedagogică a ilustrului gânditor italian, căruia educaţia îi apare ca o „misiune umană“ Credem că „politica“ traducerilor iniţiată de Narly, continuată cu plan şi metodă, poate oricând lărgi cu folos fondul germinativ al pedagogiei româneşti După cum sublinia Lucian Blaga, „A «traduce» înseamnă a «anexa» Un popor poate să anexeze alt popor, traducând literatura acestuia în limba sa Iată o formă înaltă şi sublimă a operaţiei de anexare Poporul anexat creşte şi se înalţă“ (Lucian Blaga, 1977, p 175) Dintr-un inventar, fie şi incomplet al operei şi activităţii lui C Narly, nu pot să lipsească contribuţiile la diferite manifestări naţionale şi internaţionale În acest sens, subliniem prezenţa sa la cel de-al VI-lea Congres internaţional de educaţie morală, ce a avut loc în Polonia, la Cracovia, între 11- 15 septembrie 1934 La Congres, C Narly a prezentat comunicarea La personalité, ideal de l'education, care va fi publicată atât în Revista de pedagogie (anul IV, 1934, 32 caietul III- IV, pp 1- 17), cât şi la Varşovia, în Kultura i wychowanie (1934, pp 59-73) În aceeaşi ordine de idei, subliniem comunicarea The Destiny of Man, cu care Narly participa la 3 martie 1937 la sesiunea ce celebrează o sută de ani de la naşterea lui Sri Ramakrishna (1836 -1886) Textul comunicării va fi publicat, printre altele, în volumul The Religions of the World (The Ramakrishna Mission Institute of Culture, Calcutta, 1938, vol II, pp 666693) Ca reprezentant al Universităţii din Cernăuţi, C Narly participă, alături de D Gusti (Universitatea Bucureşti), I Petrovici (Universitatea Iaşi), Fl Ştefănescu-Goangă (Universitatea Cluj) şi C Kiriţescu (Ministerul Instrucţiunii) la lucrările Primului Congres de Filosofie ce avea ca temă „Învaţământul filosofiei în şcoala secundară“, desfăşurat la Bucureşti, în 2-4 februarie 1934 sub preşedenţia lui C Rădulescu-Motru Există multiple dovezi ce certifică bogata activitate a lui Constantin Narly pe care le trece în revistă lucrarea, ce aduce la lumină date şi documente inedite până acum O asemenea activitate nu putea rămâne neremarcată, căci, în condiţii de normalitate socială, aristocraţia spiritului conferă nobleţe Astfel, C Narly devine membru al Gesellschaft fur Kulturmorphologie din München şi al The Academy of Political Science din New York, la propunerea lui Gastón Richard (1937) De asemenea, la 31 mai 1939 devine preşedinte al secţiei a noua (secţia de pedagogie) a Institutului de Cercetări Sociale al României, regionala Cernăuţi (Suceava) La 6 iunie 1939, împreună cu losif Gabrea şi I C Petrescu, este ales membru titular al secţiei a Vlll-a (istoria şi filosofia ştiinţei, organizare, învăţământ, popularizare) a Academiei de Ştiinţe din România Ulterior, va deveni preşedintele secţiei respective, vicepreşedinte fiind Vasile Voiculescu, iar secretar I Zamfirescu Dintre comunicările susţinute de C Narly în cadrul Sesiunilor organizate de Academia de Ştiinţe, amintim pe cea ce are drept temă Istoria pedagogiei ca sinteză a culturii Ca semn de apreciere, lui C Narly i se vor decerna ordine si medalii, ca de exemplu, ordinul Coroana României sau Meritul Cultural Chiar dacă 33 aceste însemne exterioare pot fi întotdeauna suspectate, în cazul lui C Narly ele reprezintă cu certitudine un blazon de adevărată nobleţe spirituală C Narly a fost, de asemenea, membru al Clubului intelectualilor din Bucovina „Amiciţia“ cu sediul la Cernăuţi, str Alexandru cel Bun, nr 19 Istoria însă îşi are meandrele ei şi ne ţine sub vremi, după cum zice cronicarul Aventurile absolutului sunt inevitabil legate de arcanele existenţei, uneori aburoase si echivoce Astfel, la 1 octombrie 1940, C Narly devine, prin transfer, profesor la Facultatea de litere si filosofie a Universităţii din Bucureşti Va mai publica Metode de educaţie (1943) şi Antologie filosofică Filosofi străini (1943), în colaborare cu Nicolae Bagdasar şi Virgil Bogdan În acelaşi an 1943, Narly conferenţiază la Universitatea liberă despre Misiunea educatorului, fiind alături de personalităţi ca I Petrovici, P S Mitropolitul Nifon, D Pompei, Gh Brătianu La 30 aprilie 1942 ia fiinţă Seminarul Umanist Român, în urma colaborării dintre Seminarul de Pedagogie de la Universitatea din Bucureşti, condus de C Narly şi Centrala Caselor Naţionale, condusă de generalul Ion Manolescu Conferinţele organizate sub auspiciile Seminarului Umanist Român, care au atras un public larg, au fost ţinute de peresonalităţi de prim rang: C Kiriţescu, Adrian Maniu, Em Bucuţa, I Simionescu, Radu Petre ş a (pentru detalii, Vezi Viorel Nicolescu, 1996, pp 26-27) Este de subliniat faptul că pedagogia lui C Narly a fost apreciată de importante figuri culturale: F J Gould, N Hartmann, H Nohl, P Petersen, G Richard, Ed Spranger sau Tr Brăileanu, D Gusti, T Vianu ş a , ca să cităm câteva nume dintr-o listă mult mai lungă În Dialogul naturii cu un suflet de Giacomo Leopardi, Natura se adresează Sufletului: „Du-te, fiul meu preferat, căci aşa vei fi considerat şi numit de-a lungul multor secole Trăieşte şi fii mare şi nefericit“ (Giacomo Leopardi, 1968, p 38) Parcă în consonanţă cu un astfel de destin, la 16 octombrie 1947, Monitorul Oficial publică Decizia ministerială nr 266979 din 14 octombrie, conform căreia C Narly este pus pe lista „profesorilor comprimaţi“ şi îşi încetează activitatea de profesor universitar, cu toate 34 consecinţele ce decurg de aici Dar poate avea dreptate Sofocle, în Oedip la Colona, când corul îi spune Antigonei: „Nimeni dintre cei vii nu este liber şi fără de durere “ La 29 septembrie 1947, Constantin Rădulescu-Motru îi scrie din Baloteşti lui Narly: „Dragă Costi Vestea pe care mi-o dai despre comprimare m-a mâhnit foarte mult - este însă absurd, sper să nu se adeverească Ce vină îţi pot găsi domnii de la guvern? Ai fost un professor model în îndeplinirea datoriei N-ai făcut nici o politică, deşi politica cinstită în ea însăşi nu este o crimă Dacă vestea pe care mi-o dai se adevereşte, Facultatea va fi lipsită de un professor care se găseşte în deplină vigoare şi poate face încă mulţi ani fala ei Oare ştiinţa pedagogiei să fi devenit inutilă, tocmai în timpul cînd dezorientarea tineretului este atît de vădită? [ ] Şi în vreme ce cerul este atât de înnegrit, nici o rază de soare din nici o parte? Pentru oamenii buni şi drepţi nu mai este loc pe lumea aceasta“ (apud Viorel Nicolescu, 1996, pp 28- 29) O mare ingratitudine avusese însă loc faţă de marele cărturar iar pedagogia fusese grav insultată Dar poate, cum crede Calvin, în umilinţă se instalează harul, căci „cel cu desăvârşire prăbuşit, e pregătit cum se cuvine spre a primi mizericordia divină“ La 6 iulie 1956, C Narly se stinge din viaţă, fiind înhumat la cimitirul Bellu Peste ani, alături se va odihni şi distinsa sa soţie, Maria C Narly Într-o cuvântare funebră, Virgil Popescu evidenţia printre altele: „Împrejurările în care s-a sfârşit un om de valoarea lui Narly, după o viaţă presărată cu amărăciune şi la o vârstă care în filosofie poate fi tocmai momentul marilor sinteze, nu sunt din acelea care să înlesnească, între marginile fiiosoriei, o înţelegere a sensului vieţii Ba chiar ar putea ridica - ca atâtea ori în cazuri similare - întrebarea dacă nu cumva rânduiala acestei lumi este fundată mai degrabă pe nedreptate“ (apud Vlorel Nicolescu, 1996, p 29) Piatra tombală este similară cu cea sub care se odihneşte, în apropiere, prietenul său, C Rădulescu-Motru Amândoi respiră acum eternitatea Acestea au fost, pe scurt, avatarurile vieţii lui C Narly şi ale operei sale Dincolo de acestea, opera lui C Narly înscrie un capitol de onoare în istoria pedagogiei româneşti Dreptatea deplină credem, este încă totuşi aşteptată, căci istoria şi istoriile pedagogiei ar trebui în mare măsură 35 rescrise având ca punct de plecare nu prejudecăţi sau tipare mai vechi, ci lectura atentă a operelor 36 5 EDUCAŢIE ŞI PEDAGOGIE: CLARIFICĂRI CONCEPTUALE, STRUCTURĂ, RELAŢII 5 1 DEFINIŢIA EDUCAŢIEI Analiza faptului educaţiei Narly o începe printr-o precizare care nu îngăduie echivocul: „Educaţia este un fapt social şi individual în acelaşi timp Este ceva care se întâmplă în jurul nostru şi în acelaşi timp se întâmplă şi cu noi De la naştere şi până la moarte, fiecare dintre noi este spectatorul şi actorul acestui fapt“ (Constantin Narly, 1996, p 67) Această precizare semnifică faptul că pentru autor nu există numai o direcţie a educaţiei, prefigurată de individ sau de social, căci afirmarea umanităţii prin educaţie logodeşte cele două „fiinţe“ celebrate de Durkheim: cea individuală şi cea socială Înainte de orice demonstraţie, chiar şi această afirmaţie ar trebui să provoace o ezitare înainte de a-l cataloga pe Narly ca reprezentând o anume „tabără“, indiferent care: a pedagogiei individualiste sau a pedagogiei sociale Nu întâmplător Gaston Richard preciza într-o scrisoare adresată lui Narly în 1932: „sunt de acord în mod special cu o dublă idee, mai întâi aceea de a pune capăt antitezei factice dintre formarea omului social şi cultura personalităţii “ (apud Viorel Nicolescu, 1966, p 35) Fără să dăm un verdict, am anticipat un punct de vedere 5 1 1 Metodologia unei identificări Ca şi G G Antonescu, Constantin Narly, procedează în Pedagogia generală la „arheologia“ de idei, în sensul că excursul demonstraţiei debutează prin cercetarea istorică a problemei, prin identificarea momentelor relevante ale evoluţiei acesteia În această „mare trecere“ autorul găseşte consonanţe şi rupturi, descoperă afinităţi sau repudiază, găsindu-şi astfel argumente pentru a „cimenta“ propriul său punct de vedere Materialul istoric, prezentat comparativ, devine astfel un îndrumător care facilitează documentar „atingerea“ elementelor „preţioase“ ale problemei Astfel, definirea educaţiei îi prilejuieşte lui Narly o cercetare istorică în care sunt analizate punctele de vedere ale lui Paul Barth, Emile Durkheim, 37 Ion Găvănescul şi Friedrich Schleiermacher Amintim cu această ocazie, pentru a nu mai relua ideea când tratăm problemele următoare, că această metodologie o utilizează Narly în majoritatea cazurilor Pare că Narly este în această privinţă de acord cu afirmaţia lui Montaigne, „albinele culeg din floare în floare şi pe urmă fac mierea, care este din al lor [ ] părţile însuşite de la altul, el le va preschimba, îmbina, topi ca să fie o înfăptuire cu totul al lui, dospită de el, adică a sa judecată“ (Montaigne, 1984, p 175-176) 5 1 2 O analiză comparativă: Paul Barth, Emile Durkheim, Friedrich Schleiermacher, Ion Găvănescul Narly polemizează moderat cu cei patru autori, dar în principal el descrie planul interior al definitei fiecăruia, găseşte idei care pot contribui la lămurirea propriei sale nelinişti privind educaţia Autorul pare a avea o sensibilitate aproape metafizică, care îl îndeamnă spre căutarea unei certitudini absolute, de unde şi excursul său de argonaut cu speranţa că va găsi „lâna de aur“ din care să închege definiţia ultimă lată definiţiile în cauză: Paul Barth: „Educaţia este perpetuarea societăţii“ (apud Constantin Narly, 1996, p 72) Emile Durkheim: „Educaţia este acţiunea exercitată de către generaţiile adulte asupra celor ce nu sunt coapte pentru viaţa socială Ea are ca obiect să provoace şi să dezvolte la copil un număr oarecare de stări fizice, intelectuale şi morale, pe care le reclamă de la el atât societatea politică în ansamblul ei, cât şi mediul special căruia îi este cu deosebire destinat“ „ educaţia constă într-o socializare metodică a generaţiei tinere“ (Emile Durkheim, 1980, p 39; vezi şi Constantin Narly, 1996, p 73) Friedrich Schleiermacher: 38 „Educaţia este influenţarea asupra generaţiei tinere“ „Educaţia trebuie să fie astfel întocmită, încât tinerimea să devină aptă de a intra în societate şi totodată să fie în stare de a întreprinde cu putere reformele pe care le vede necesare“ (apud Constantin Narly, 1996, p 76-77) Ion Găvănescul: „A educa înseamnă a exercita conştient şi intenţionat, cu plan şi cu metodă, o înrâurire asupra omului, în scopul de a forma din el un izvor statornic de fericire şi pentru societate, şi pentru el însuşi“ (Ion Găvănescul, 1923, p 131; vezi şi Constantin Narly, 1996, p 77-78) Pentru Narly câteva idei-forţă caracterizează aceste definiţii: educaţia este o funcţie a societăţii şi deci ea depinde de starea societăţii şi de idealurile ei (Paul Barth), faptul educaţiei este întotdeauna o acţiune care urmăreşte un anumit scop (Emile Durkheim), educaţia este o activitate intenţionată şi cu plan (Schleiermacher), educaţia e o înrâuire conştientă şi intenţionată, exercitată pe baze ştiinţifice (Ion Găvănescul) Pentru Durkheim subliniază Narly, scopul educaţiei este în dependenţă de cerinţele societăţii politice în ansamblul ei şi de mediul social particular (profesie, castă, clasă etc), pentru Barth, acesta este determinat de scopul şi ideile prezente ale societăţii raţionale, iar pentru Găvănescul scopul educaţiei vizează fericirea individuală şi pe cea socială (vezi Constantin Narly, 1996, p 78) Ceea ce se remarcă din analiza acestor patru definiţii este faptul că problema comunităţii pedagogice este doar implicată şi nu formulată ca atare, ca o problemă de sine stătătoare, după cum vom vedea că procedează Constantin Narly Acestea sunt „seminţele“ istoriei pedagogiei, exploatate de Narly ca preambul la construirea propriei definiţii a educaţiei 5 1 3 Definiţia lui Narly Definiţia provizorie a educaţiei, aşa cum o formulează Narly, căutând să fructifice datele oferite de analiza istorică comparativă, este următoarea: 39 „Educaţia este un act complex, în care, fiind dată posibilitatea ei, un om sau un grup de oameni, întreprind asupra altora, cu care dimpreună alcătuiesc o comunitate cu un înţeles caracteristic, o acţiune de influenţare conştientă, deci prin mijloace cât mai adecvate, cu intenţia de a desăvârşi în ei un anumit ideal“ (Constantin Narly, 1996, p 7879) După cum vom vedeea, această definiţie include toate probleme ce definesc, în concepţia lui Narly, structura pedagogiei sistematice Definiţia, recunoaşte autorul, este pur formală, deoarece lucrul primordial al educaţiei, scopul, nu reiese din ea Oricum, acceptând că scopurile pot fi diferite, Narly subliniază că acestea trebuie să aparţină „valorilor pozitive“, să vizeze o cât mai mare desăvârşire a omului Anticipând identificarea idealului pedagogic ca desăvârşire a omului, personalitatea, Narly avansează definiţia educaţiei pe care o consideră completă şi definitivă: „Educaţia este un act complex, în care, fiind dată posibilitatea ei, un om sau un grup de oameni întreprind asupra altora, cu care dimpreună alcătuiesc o comunitate cu înţeles caracteristic, o acţiune de influenţare conştientă, deci prin mijloace cât mai adecvate, cu intenţia de a desăvârşi în ei un ideal, a cărui ultimă esenţă, gândită conştient sau nu, este tendinţa spre personalitate“ (Constantin Narly, 1996, p 80) Trebuie remarcat faptul că definiţia propusă de Narly nu are „prescripţii normative“, ea reprezentând expresia sintetică a elementelor structurale ale educaţiei, aşa cum sunt acestea prefigurate de structura pedagogiei Acest lucru e relevat însă în subcapitolul următor 5 2 STRUCTURA PEDAGOGIEI PROBLEMELE „Meditarea asupra educaţiei, cercetarea metodică, deci ştiinţifică a acestui fapt, face parte din ceea ce se numeşte ştiinţa educaţiei sau pedagogie“, precizează Narly (Constantin Narly, 1996, p 80) Dezvoltarea gândirii pedagogice a lui Constantin Narly urmează structura cristalizată în ordonarea „câmpului“ disciplinei Lucrul acesta este important pentru autor deoarece seria de probleme care circumscrie teritoriul pedagogiei stă „la baza nu numai a oricărei cugetării şi concepţii pedagogice, dar oglindeşte chiar structura educaţiei însăşi ca realitate social-culturală“ (Constantin Narly, 1996, p 82) 40 Structura pedagogiei caută să pună în lumină problemele semnificative, ale unei succesiuni logice, în jurul ei derulându-se actele concrete ale fenomenului educaţional Expresia grafică a structurii pedagogiei, după Constantin Narly, este următoarea (Constantin Narly, 1996, p 83): Este de remarcat că între definiţia educaţiei propusă de Narly şi structura pedagogiei sistematice în viziunea sa este un raport de simetrie, în sensul că definiţia oferă un răspuns propriu fiecăreia din problemele circumscrise de structură Reluăm definţia educaţiei, din această perspectivă: „Educaţia este un act complex; în care, fiind dată posibilitatea ei (Problema posibilităţii educaţiei), un om sau un grup de oameni, întreprind asupra altora, cu care dimpreună alcătuiesc o comunitate cu un înţeles caracteristic (Problema comunităţii pedagogice), o acţiune de influenţare conştientă, deci prin mijloace cât mai adecvate (Problema mijloacelor educaţiei), cu intenţia de a desăvârşi în ei un ideal, a cărui ultimă esenţă, gândită conştient sau nu, este tendinţa spre personalitate (Problema idealului pedagogic)“ (sublinierile şi precizările din paranteze ne aparţin, S L ) Pornind de la schema „Sistemului de sociologie, politică şi etică“ a lui D Gusti, Narly încearcă diferite variante de reprezentare grafică a elementelor structurale, astfel încât relaţiile dintre acestea să fie cât mai clar evidenţiate Conform informaţiilor oferite de Viorel Nicolescu, dintre modelele pe care le deţine în manuscris, cea mai completă, pe care C Narly înscrisese „rugăm bun de desenat“, este următoarea (vezi Viorel Nicolescu, 1996, p 46): 41 5 3 PEDAGOGIA ŞI ŞTIINŢELE EI AJUTĂTOARE Universul pedagogiei se află la confluenţa unor discipline ajutătoare, nu este pe deplin autarhic „Toate problemele pedagogiei prezintă înfăţişări şi cer soluţii pentru care ajutorul multor ştiinţe este absolut necesar“ (Constantin Narly, 1996, p 84) „Ştiinţele ajutătoare“ ale pedagogiei, după Narly sunt etica, filosofia, psihologia, sociologia, cărora le adaugă politica, „faţă de care raportul pedagogiei este de o natură specială“ În acord cu Paul Duproix, C Narly consideră că „preocupaţi cu dreptate, de dependenţa necesară care uneşte pedagogia cu psihologia, un oarecare număr de pedagogi contemporani n-au fost izbiţi, în acelaşi grad, de subordonarea, mai strânsă încă, care o leagă de morală“ (Paul Duproix, 1923, p 99 şi C Narly, 1996, pp 84-85) 42 În ceea ce priveşte raportul pedagogiei cu etica, acesta consideră Narly nu este cel preconizat de Friedrich Schleiermacher, de dependenţă, dar etica, ocupându-se de scopul vieţii omului, de „chemarea sa ultimă“ răspunde unei preocupări importante pentru oricare pedagogie: „unde merg“ Acceptând că etica se ocupă prioritar cu studiul idealului, Narly subliniază că pedagogia nu trebuie să se mărginească însă la „primirea pasivă“, fapt care ar transforma-o doar într-o ştiinţă a mijloacelor Din contra, pedagogia“ trebuie să aibă un important rol activ: acela de a face o „alegere între scopuri“, pe baza cercetării trecutului istoric şi cu strădania de a descoperi „sensul şi linia evoluţiei“ După cum frumos precizează Narly, „aici intervine latura într-adevăr creatoare a pedagogului şi educatorului“ (Constantin Narly, 1996, p 85) În analiza raportului pedagogiei cu etica, Narly pomeneşte şi de „cei doi mari teoreticieni ai libertăţii“, Rousseau şi Kant „Din Rousseau să luăm avântul şi credinţa în libertatea naturală a omului, şi din Kant, tendinţa de legiferare a acestei libertăţi“ (C Narly, 1996, p 86) Raportul pedagogiei cu filosofia este generat de faptul că orice poziţie etică este „dependentă de o poziţie de bază a individului în faţa lumii, de o concepţie despre lume şi viaţă, de o filosofie“ (Constantin Narly, 1996, p 87) Pentru Narly întreaga structură a pedagogiei sistematice este în legătură cu filosofia, raportul devenind astfel „împătrit“, conform unor legături de tipul: Problema idealului pedagogic = etică  filosofie Problema comunităţii pedagogice = „mentalitatea unei vremi şi a oamenilor, a partidelor politice, care îşi spun cuvântul în politica şcolară şi culturală“, „protejarea educaţiei de stat sau dimpotrivă a celei particulare“, „acordarea unei anumite autonomii sau dimpotrivă supunerea şcoalei sub un regim de dictatură“, „construcţia localurilor şi înfăţişarea lor mai austeră sau dimpotrivă mai confortabilă“ (Constantin Narly, 1996, p 88) Problema posibilităţii educaţiei = determinată de filosofia celor ce înfăptuiesc educaţia Problema = strânsă legătură cu idealul educaţiei, „cum merg“  filosofie 43 mijloacelor educaţiei Pornind de la astfel de analize concluzia lui Narly este aceea că sistemele pedagogice „poartă pecetea filosofiei căreia îi corespund“ Nici raportul pedagogiei cu filosofia nu desemnează însă „o subordonare, în sensul unei ierarhizări“, deşi raportul este necesar şi esenţial Pentru a explica, Narly exemplifică cu botanistul, pentru care, ca om de ştiinţă, atât pomul cât şi fructul pomului au o egală valoare În argumentarea sa Narly, apelează la autorităţi din gândirea germană, cum ar fi, de exemplu, Dilthey, sau Spranger, sau Nohl În ceea ce priveşte politica, aceasta trebuie să asculte, arată Narly de „sugestiile etnice“, deoarece idealul politic trebuie să fie în direcţia idealului etic Raportul pedagogiei cu politica apare deci inversat faţă de raporturile acesteia cu etica, filosofia, psihologia şi sociologia: „politica are de primit indicaţiile pedagogiei mai mult decât pedagogia pe ale politicii“ (Constantin Narly, 1996, p 92, s n S L ) Postulatele preconizate de pedagogia generală sunt înfăptuite în instituţiile de educaţie ale statului Deci raportul pedagogiei se realizează în special cu „politica practică“, cu „arta politicii“, dar şi cu „ştiinţa politicii“ (pe care Narly o vede doar ca tendinţă de formare) Evident principalul aspect al acestei „colaborării“ dintre pedagogie şi politică este reprezentat de politica şcolară, ca ramură a politicii, care, în concepţia lui Narly, reuneşte politica şcolară teoretică şi politica şcolară practică Politica şcolară, atrage atenţia Narly, trebuie „să fie ferită de înrâuririle politicianismului“ (Constantin Narly, 1996, p 95) 44 6 POSIBILITATEA EDUCAŢIEI: O DEZBATERE Temă centrală pentru multe dezbateri pedagogice, problema posibilităţii educaţiei este circumscrisă de Narly prin câteva întrebări fundamentale: Poate educaţia să modifice în vederea intenţiei noastre pe om? Sau dimpotrivă, tot ce omul poate ajunge în viaţă, se datorează predominant dezvoltării sale lăuntrice? Este posibilă o educaţie care îşi îndeplineşte intenţia? Şi în ce limite? (Constantin Narly, 1996, p 99) Existenţa ca atare a activităţii educative echivalează cu a accepta că educaţia este posibilă şi necesară Numai răspunsul la întrebările de mai sus nuanţează însă această afirmaţie generală Deci gradul de educabilitate, limitele etice ale acţiunii educative este necesar să fie puse în dezbatere În termeni similari a fost formulată problema posibilităţii educaţiei de Ion Găvănescul şi de G G Antonescu, cei doi mari pedagogi români autori de tratate/cursuri de pedagogie generală Excursul istoric şi structurarea argumentaţiei este similar la cei trei autori într-o încercare de sinteză prezentăm următorul tabel comparativ Autor Ion Găvănescul (Ion Găvănescul, 1923, p 63-92) Terminologie şi Structură Autori studiati Puterea şi limitele educaţiei: - educaţia este atotputernică Descartes, Locke, Helvetius - imposibilitatea educaţiei Schopenhauer - ereditatea şi educaţia Posibilitatea educaţiei: - atotputernicia educaţiei Platon, Aristotel, Ratke, G G Antonescu Comenius, Locke, (G G Leibniz, Helvetius Antonescu, 1943, p 15-34) - a individului - Constantin Narly (Constantin Narly, 1996, p 99-163) predeterminarea eredităţii şi Rousseau negarea eficacităţii educaţiei Schopenhauer Posibilitatea educaţiei: - puterea educaţiei 1) Locke, Helvetius, Kant - imposibilitatea educaţiei 2) Schopenhauer - limitele educaţiei 45 Este uşor de remarcat că teoriile tipice pentru argumentarea atotputerniciei educaţiei sunt considerate de către toţi cei trei autori a fi cele datorate lui Locke şi Helvetius, în timp ce Schopenhauer rămâne pentru toţi reprezentantul tip al crezului imposibilităţii educaţiei 6 1 „OPTIMIŞTII“: LOCKE, HELVETIUS, KANT Deşi C Narly aminteşte în Pedagogie generală, de Platon, Ratichius, Comenius, Descartes şi Leibnitz, ca mari gânditori ce au susţinut puterea educaţiei, studiul său se concentrează pe câteva tipologii ale „optimiştilor“ în această direcţie, şi anume: Locke, Helvetius şi Kant Pentru John Locke, reprezentantul empirismului englez, unul din cei „patru mari educatori“ (vezi Constantin Narly, 1933a), ideile nu sunt înnăscute, ci provin fie din experienţă (prin reflexie şi senzaţie), fie din prelucrarea datelor experienţei de către spirit Orice idee îşi are originea în experienţă: nihil est in intellectu, quid non pruis fuerit in sensu La naştere deci, sufletul omenesc este o tabula rasa, asemenea unei foi albe de hârtie, doar contactul cu lumea prin experienţă va imprima urme După cum ne aminteşte Narly, pedagogia lui Locke „trage consecinţele filosofiei sale“: diferentele dintre oameni sunt rezultatul unei diferenţieri de educaţie, deşi trebuie admisă existenţa unor dispoziţii înnăscute, care în anume cazuri pot zădărnici orice străduinţă educativă În ceea ce îl priveşte pe Helevetius, autor care, de asemenea, s-a bucurat de o atenţie specială din partea lui Narly, care îl consideră „un mare pedagog social al secolului XVIII“ (vezi Constantin Narly, 1933b), concepţia acestuia este prefigurată de răspunsul „Nu!“, ce îl dă la întrebarea „Este ceva imposibil educaţiei?“ De fapt în lucrarea sa Despre om capitolul ce tratează probelemele educaţiei este intitulat sugestiv „l'éducation peut tout“ Pentru Helvetius, limitele puterii educaţiei nu stau în natura „tânărului educat“, care dispune de o plasticitate nelimitată, ci sunt generate de diversele influenţări exterioare care sunt pentru fiecare ins altele În sfârşit, tripticul „optimiştilor“ se închee cu Kant faţă de care Narly a manifestat preocupări speciale (vezi Constantin Narly, 1935; Constantin Narly, 1936a) Acesta reia vorbele lui Platon, afirmând că „omul nu poate deveni om decât prin educaţie“, că omul nu este „nimic decât ceea ce-l face 46 ea“ (Immanuel Kant, 1992, p 10) „în educaţie stă, după Kant, marele secret al perfecţiunii omeneşti“ (apud Constantin Narly, 1996, p 106) Încrederea lui Kant în puterea educaţiei este atât de mare încât se consideră îndreptăţit să creadă că „dacă o fiinţă de o speţă superioară şi-ar lua asupra-şi educaţia noastră, s-ar vedea ce poate să devină un om“ (apud Constantin Narly, 1996, p 107) În consecinţă, Narly apreciază că, pentru Kant posibilitatea educaţiei permite a se înfăptui cândva, perfecţiunea umană 6 2 UN PESIMIST: SCHOPENHAUER Schopenhauer reprezintă omul cel mai ilustru al respingerii puterii educaţiei Caracterul inteligibil, după Schopenhauer este neschimbător, în consecinţă caracterul empiric, ca oglindă a acestuia nu poate fi modificat, ci doar cunoscut, ca urmare a diferitelor acţiuni În urma acestor cunoaşteri omul capătă aşa-numitul caracter dobândit, devenind capabil să-şi conducă viaţa fără greşeli căci va şti care îi este voinţa şi îşi va conduce acţiunile prin maxime corespunzătoare Educaţia este deci imposibilă, căci nu poate să transforme caracterul, care este imuabil (vezi Constantin Narly, 1996, pp 109-113) Orice tentativă de act paideutic este sortită eşecului, căci este o contradicţie in adjecto, „o contradicţie directă a voinţei faţă de sine însăşi“ 6 3 LIMITELE EDUCAŢIEI Atât Ion Găvănescul, cât şi G G Antonescu şi Constantin Narly subliniază „limitele educaţiei“, considerând că „puterea“ acesteia nu este absolută, în procesul de desfăşurare a omului intervenind şi alţi factori Pentru Narly limitele educaţiei sunt generate în principal de acţiunea eredităţii şi de cea a libertăţii 6 3 1 Matricea biologică: ereditate şi educaţie Analizând diferitele definiţii ale eredităţii (Erwin Baur, Paul Kammerer, André Lalande), Narly propune una proprie: „prin ereditate înţelegem în general reproducerea, într-o formă sau alta, de către descendenţi a caracterelor aflate la ascendenţi“ (Constantin Nariy, 1996, p 115) Trecerea 47 în revistă a istoriei problematicii, în perioada ei clasică şi modernă (Darwin, J Lamark, G Mendel, Weismann, Hugo de Vries, Oskar Hertweig, Richard Semon, Ewald Hering, Wilhelm Johannsen) îl conduce pe Narly la aprecierea strânsei legături dintre organism şi mediu „Factorul înnăscut şi împrejurările sale de viaţă conlucrează la procesul de maturizare a organismului“ (Constantin Narly, 1996, p 127) Totodată, Narly subscrie la opinia unor cercetători (printre care şi Racoviţă), că proprietăţile dobândite, când sunt „îndestul de adânci şi produse într-un timp îndestulător de lung", pot fi transmisibile sub formă de predispoziţii, care, evident, au din nou nevoie pentru a se dezvolta, de sprijinul prielnic al mediului Studiul „eredităţii psihologice", cel mai important pentru educaţie, este concretizat de Narly prin apelul la teorii precum cea a lui Francis Galton, William Stern, Otto Tumlirz, Th Ribot, Otmar von Versucher, Kurt Gottschadt, Fr Kloos, ş a Narly susţine ideea existenţei unor predispoziţii, ca aport înnăscut al individului, ca zestre necesară a acestuia, care conlucrează cu mediul Predispoziţiile, ca virtualităţi, sunt trezite la viaţă de către mediul înconjurător, fără acesta ca producător de excitaţie externă, nici o maturizare psihică nu ar fi posibilă Deci predispoziţia ereditară şi mediul conlucrează, după cum spune William Stern, sunt în convergenţă Ereditatea este înţeleasă deci ca o condiţie în procesul de devenire a omului, ce conclucrează cu condiţia mediu, al cărui „cerc de organizare intenţionată este educaţia" Narly subliniază că educaţia, ca influneţă intenţionată, se realizează în special prin ajutorul culturii Pe de altă parte, „orice bun cultural nu poate deveni proprietatea cuiva decât prin intermediul forţelor sufleteşti, formale din om“ (Constantin Narly, 1996, p 131) Concluzia lui Narly este aceea că ereditatea, indiferent de rolul pe care l-ar avea în devenirea omului, nu face inutilă educaţia Rolul acesteia apare însă şi mai important atunci când înţelegem că aportul înnăscut (ereditar) al omului are nevoie de mediu pentru a se putea dezvolta, iar „educaţia nu este altceva decât acest mediu intenţionat folosit în serviciul desăvârşirii omului“ (Constantin Narly, 1996, p 139) 48 Trebuie reţinut, de asemenea, faptul că Narly era conştient că discuţia ştiinţifică asupra eredităţii era departe de a se fi încheiat, că evoluţia ştiinţei va aduce noi dovezi, va face noi dezvăluiri 6 3 2 Matricea socio-morală: destin, libertate şi educaţie Prima „limită“ a educaţiei o constituie „datul ereditar“ Pornind de la supoziţia că plasticitatea omului ar fi atât de mare încât prin educaţie s-ar putea înăbuşi total unele predispoziţii în favoarea altora, Narly ridică o problemă etică care generează o altă „limită“: avem oare dreptul să facem ceea ce dorim absolut după bunul nostru plac? Aşa apare problema libertăţii În primul rând trebuie subliniat faptul că Narly consideră că, din anumite puncte de vedere, libertatea este redusă datorită mecanizării vieţii, maşinismului Reiterând problema libertăţii în psihologia modernă, cu marele ei erou Rousseau, care clamase respectul naturii şi libertăţii omeneşti sau cu strigătul aproape disperat din Secolul Copilului de Ellen Key etc, Narly consideră că premisa obligatorie a oricărei dezbaterii pe această temă este posibilitatea libertăţii ca atare, a libertăţii de voinţă, de autodeterminare Astfel, ideea de libertate capătă clarificări şi lumini noi atunci când o articulăm cu aceea de destin, prin care „exprimăm înţelesurile diverse pe care determinarea le poate avea în viaţa omului“ Narly consideră că se poate vorbi de un determinism cauzal, conform căruia un eveniment oarecare (inclusiv viaţa omului) este ceea ce este doar ca efect al stărilor anterioare şi un determinist finalist, unde predeterminarea este fundamentală, viaţa omului ar putea fi alta, dacă ar fi altfel fixată (evident de o voinţă atotputernică, de Dumnezeu) Determinismul cauzal sau determinismul finalist (fatalismul) caracterizează deci orice concepţie despre destin, înţeles ca un obstacol în calea libertăţii Dar viaţa unui om poate fi gândită şi ca o luptă a libertăţii cu determinarea Pornind de la acest punct de vedere, Narly analizează câteva concepţii reprezentative pentru ideea de destin Prima dintre acestea este aceea a lui Spengler, care opune concepţia sa despre destin cauzalităţii, predeterminării, fatalismului, considerând că este vorba de o „direcţie 49 interioară“ care nu este nici cauzalitate, dar nici finalitate Istoria, precizează Spengler, este „grea de destin“ şi „liberă de legi“ Totuşi, omul poate presimţi viitorul, ceea ce implică o anume formă de determinare, dar Spengler deosebeşte între cauzalitate şi destin: „cauzalitatea este destinul devenit înţepenit în formele intelectului Destinul însuşi stă dincolo şi în afara oricărei naturi raţionale“ Destinul este pentru Spengler „necesitatea cea mai interioară", el nu poate fi însă explicat prin intermediul unei formule de tipul „de aceea şi pentru aceea“ (vezi analiza lui Constantin Narly, 1996, p 144) Concluzia lui Narly este aceea că totuşi „destinul în afară de determinare, nu poate fi construit nici de Spengler, cu toată străduinţa sa“ (Constantin Narly, 1996, p 144; Constantin Narly, 1936b, p 4) O altă teorie asupra destinului analizată de Narly este aceea a lui Hermann Keyserling, după care destinul reprezintă „o legătură necesară între sufletul omului şi soarta sa“, „un raport între ceea ce este interior şi ceea ce este absolut extern", o legătură psihologică între omul aşa cum e el, cu toată suita sa de determinări şi evenimentele externe, care nu par în general provocate de hazard, ci par chemate de om, căci se potrivesc cu esenţa lui (vezi Constantin Narly, 1996, p 145) Dar, arată Narly, Keyserling nuanţează această idee, prin afirmaţia că omul are puterea selectivă de a face, potrivit însuşirilor sale, o alegere, apropiindu-se de anume împrejurări externe, evitând pe altele Deci trăim evenimentele ce au anume rezonanţă cu sufletul nostru, iar faţă de cele care nu vibrăm suntem în raport de indiferenţă De aceea Keyserling poate afirma „oamenii ajung în genere scopul către care sunt chemaţi şi dacă corabia vieţii lor naufragiază, este pentru că stânca se află de obicei în ei înşişi“ (apud Constantin Narly, 1996, p 145) Dar în acest caz, observă Narly, destinul nu mai este situat de Keyserling acolo unde crede că l-a identificat, în potrivirea dintre om şi împrejurările exterioare, ci se găseşte în chiar sufletul omului individual, ale cărui însuşiri „cheamă“ evenimentele potrivite Această idee a fost tratată exemplar de Emerson şi Maeterlinck, cu care, paradoxal, Keyserling polemizează Astfel, Emerson vorbise despre destin în sensul ca „sufletul conţine evenimentele care-i vor veni evenimentele sunt copiii sufletului nostru şi ai corpului nostru“ (apud Constantin Narly, 1996, 50 p 146), iar Maeterllnck, cu acelaşi înţeles ne atenţionează că „nu vă veţi întâlni decât pe voi înşivă pe căile hazardului", „nimic nu se întâmplă care să nu fie de aceaşi natură cu noi înşine“ (apud Constantin Narly, 1996, p 146) Atât pentru Emerson, cât şi pentru Maeterlinck destinul se confundă cu acele limite pe care ni le impune natura, indiferent că avem în vedere natura fiecăruia dintre noi, natura sufletului nostru sau natura exterioară ca atare Aceste limite sunt fatale, dar există libertatea, care poate să reziste limitelor şi fatalităţii După Emerson putem mai curând afirma că „libertatea omului este o parte din fatalitate“, căci omul e liber, el poate să opună fatalitatea „de a alege şi de a acţiona", fatalităţii care îl limitează În plus, omul dispune de gândire, de inteligenţă, care „anulează fatalitatea“ Gândirea eliberează, „sentimentul moral ne face liberi", fatalitatea nu e altceva decât „numele lucrurilor care nu au traversat încă focul gândirii, numele cauzelor încă nepătrunse“ (apud Constantin Narly, 1996, p 148) În ceea ce priveşte libertatea, Narly apreciază că, de la Kant şi până la momentul analizei sale, cea mai temeinică teorie este cea a filosofului german Nicolai Hartmann Hartmann identifică în existenţă mai multe straturi (teoria pluralităţii straturilor de existenţă), fiecare fiind caracterizat printr-un mod propriu de determinare Avem astfel o determinare „ontologic primară", una matematică, una cauzală, una care domneşte în sfera vieţii, una psihologică a conştiinţei, una a valorilor etc Cu privire la aceste determinări, Hartmann stabileşte o lege dublă: a tăriei şi a libertăţii Cu cât sunt mai jos în ierarhie, cu atât determinările sunt mai puternice Fiecare determinare superioară, deşi mai slabă decât cea inferioară, de care este material legată, este „autonomă şi liberă din punct de vedere al categoriei din care face parte“, astfel încât fiecare strat de existenţă are libertate faţă de cele inferioare lui: conştiinţa faţă de organism, organismul faţă de mecanismul cauzal al naturii inanimate etc Fireşte este vorba de o libertate relativă, dar suficientă pentru a da demnitate manifestărilor umane şi pentru a explica sentimentul libertăţii 6 4 EREDITATE ŞI LIBERTATE: EDUCAŢIA CA PROCES DE CONSONANŢĂ 51 Pornind de la aceste puncte de vedere (Fichte şi Kant sunt, de asemenea, invocaţi) şi de la analiza triadei corp, suflet, spirit, care dă „atitudinea totală“ a omului, Narly consideră că nu există destin, ci doar „o rezistenţă faţă de spirit, rezistenţa determinărilor inferioare o rezistenţă pe care spiritul poate să o înfrângă în anume măsură“ (Constantin Narly, 1996, p 159) Deci, viaţa nu mai reprezintă produsul unei fatalităţi, iar destinul rămâne doar o noţiune mitologică Fără a intra în amănunte, reţinem definiţia dată de Narly sufletului şi spiritului, care, după cum recunoaşte, „constituie un cerc“ dar totodată explică un punct de vedere: „sufletul este spiritul întrucât este legat de corp, iar spiritul este sufletul întrucât este liber de materie, şi deci de corp“ (Constantin Narly, 1996, p 157) Spiritul, nefiind legat de materie, indică sufletului o „atitudine liberatoare", corespunzătoare propriei sale esenţe Pentru Narly, „spiritul înseamnă libertate“, el „arată sufletului drumul", dar numai pe calea „putinţelor“ pe care le găseşte în substratul individului, căci fiecare se naşte cu anumite posibilităţi, cu o anumită „originalitate specifică", „proprietatea cea mai de preţ a fiecăruia", „supremul său bun“, „izvorul perpetuu şi neînşelător al adevăratei fericiri“ (Constantin Narly, 1996, p 160) „Fiecare din noi devenim ceva, prin efortul contactului dintre această originalitate specifică şi mediu“ (Constantin Narly, 1996, p 160) Libertatea şi originalitatea se presupun reciproc, „se cer una pe alta", „originalitatea este temeiul unei desfăşurări adecvate, libertatea este putinţa desăvârşirii“ (Constantin Narly, 1996, p 160) Eliminând ideea de destin, Narly introduce ideea de chemare sau de vocaţie care se îndeplineşte „pe calea efortului uman conştient urmărit" Astfel educaţia apare ca fiind „drumul conştient urmat de fiinţa umană în realizarea misiunii sale, vocaţiei sale“, „tehnica potrivit căreia ajutăm la spiritualizarea fiinţei psihofizice“ (Constantin Narly, 1996, p 161; s n S L ) Chemarea omului vizează două aspecte corelative: a omului ca gen şi a omului ca fiinţă individuală Chemarea omului ca gen pleacă de la faptul că fiecare este pe de o parte spirit, deci posedă în fiinţa lui posibilitatea înfăptuirii „generalului uman" Dar omul este şi suflet, deci este fiinţă individualizată în urma „legăturii“ cu materia, deci fiecare posedă o direcţie 52 proprie de înfăptuire a generalului, a superiorului uman Cele două chemări se realizează deci în fiecare persoană ca atare, pe cale individuală De aici, după cum remarcă Narly, se ridică o limită pe care educaţia pare că o impune libertăţii, deoarece individul trăieşte în colectivitate, aceasta făcând şi ea obiectul pedagogiei Oricum, această limită e în principal aparentă, „ea evitând dezordinea care ar duce la o adevărată oprimare a libertăţii“ (Constantin Narly, 1996, p 161), căci principiul ei fundamental este tocmai manifestarea tuturor libertăţilor şi nu stânjenirea acestora, „libertatea individuală nu trebuie să se manifeste în detrimentul altei libertăţi“ (Constantin Narly, 1996, p 161; s n , S L ) În concepţia lui Narly, educaţia are tocmai rolul de a „reintegra pe om în libertate“, de a-i „reda libertatea pe care a pierdut-o sau era pe cale s-o piardă", căci educaţia respectă libertatea la nivelul fiecărui individ şi la nivelul totalităţii (comunităţii) În acest context, Narly apreciază drept „cuvânt rezumativ al educaţiei“ personalitatea, a cărei primă definiţie o identifică cu „dezvoltarea maximă a originalităţii specifice a insului, în cadrul respectului libertăţii celorlalţi“ (Constantin Narly, 1996, p 163) Deci „graniţa“ actelor educative este de natură morală, educaţia favorizând manifestările individuale, dar limitândule atunci când acestea pot împiedica „armonia productivă cu mediul“, în general şi cu cel uman, în special Această interpretare, consideră Narly, extinde libertatea de la cea a unui individ oarecare la libertatea „întregii spiritualităţi“, care însă se manifestă în forme individuale, căci toţi oameni sunt în fond „individualizări ale aceluiaşi principiu universal“, cu toţii, după cum remarca Giordano Bruno, purtăm pe Dumnezeu în noi, suntem „fulguraţii ale aceleaşi spiritualităţi“ Dacă trebuie să ne manifestăm conform „legii noastre individuale“, doar astfel împlinindu-ne „chemarea“, trebuie totodată să respectăm şi să promovăm libertatea manifestării celorlalţi, „imagini ale aceluiaşi chip“ După cum subliniază Narly, în aceasta constă deopotrivă adevărata limitare a educaţiei şi marea ei misiune Există o putere multiformă a colectivităţii, generată de libertatea indivizilor ce o alcătuiesc, care nu se cantonează însă într-un cadru 53 individual, constrângător şi opus libertăţii tuturor, ci fie că este vorba de a acţiona, a gândi, a cunoaşte, a se exprima, a se asocia etc are în vedere libertatea diversităţii colective Este poate vorba aici de o coextensiune individual-social, care înlătură orice raport de impunere a sensului, făcând să prevaleze libertatea ca un imperativ pe care l-am numi armonie Fiecare individ îşi asumă deci corpusul social, reprezentat de libertatea celorlalţi, singura care îi permite să fie şi el cu adevărat liber 54 7 IDEALUL PEDAGOGIC I 7 1 ÎN CĂUTAREA UNEI DEFINIŢII Idealul educativ constituie o permanenţă a pedagogiei Mai mult decât atât, după cum arăta C Dimitrescu-Iaşi, „stă în firea minţii omeneşti năzuinţa continuă spre ideal“ (C Dimitrescu-Iaşi, 1969, p 145) În Unitatea pedagogiei contemporane ca ştiinţă, Şt Bârsănescu sublinia că epoca 19001919 nu desemnează doar una de avânt a pedagogiei experimentale (Meumann, Lay, Binet ş a ), ci şi una în care întrebarea „Care e idealul educativ al acestei epoci?“ a primit multe şi importante răspunsuri (vezi Ştefan Bârsănescu, 1976, pp 107-109) Această preocupare, după cum vom vedea, este permanentă şi caracterizează esenţial şi prima jumătate a secolului XX, când eflorescenţa problematicii este maximă Fără să ne propunem aici o întreagă istorie a conceptului, reţinem câteva definiţii ale idealului educativ (pedagogic) Astfel, reţinem aici doar câteva dintre cele existente în teza noastră Şt Bârsănescu consideră că „un ideal e o imagine, un tablou despre o stare sau o persoană, reprezentând ţinta, năzuinţa sau încoronarea unei acţiuni de durată“ (Ştefan Bârsănescu, 1976, p 109) sau, după cum formulează într-o altă lucrare, „ţinta supremă sau modelul către care tinde educaţia şi fiecare individ în dezvoltarea sa“ (Ştefan Bârsănescu, 1969, p 129) Tot Ştefan Bârsănescu ne oferă definiţia idealului ca un „model sau prototip după care să fie format orice copil, orice tânăr, prin ajutorul educaţiei“ (Anghel Manolache, Dumitru Muster, Iulian Nica, George Văideanu, 1979, p 202) Victor Ţârcovnicu, vorbind de ierarhizarea scopurilor educaţiei, precizează că „vom întâlni scopuri din ce în ce mai îndepărtate, mai cuprinzătoare, mai generale, mai greu de realizat, până se ajunge la scopul ultim, cel mai înalt urmărit de educaţie, căruia i se mai spune şi idealul educaţiei“ (Victor Ţîrcovnicu, 1975, p 60) La rândul său, Constantin Cucoş defineşte idealul educativ drept „categoria de o generalitate maximală ce surprinde paradigma de personalitate, oarecum abstractă, proiectul devenirii umane la un moment dat, într-o societate dată“ (Constantin Cucoş, 1996, p 46) Liviu Antonesei 55 precizează că „idealul educativ este tipul de personalitate dezirabilă, deci tipul de personalitate pe care o comunitate doreşte să-l formeze şi să-l «multiplice“ în rândurile viitorilor săi cetăţeni“ (Liviu Antonesei, 1996, p 49) În recentul Dicţionar enciclopedic al ştiinţelor educaţiei, Liliana Stan defineşte idealul educaţional ca „proiecţie superlativă care sprijină şi orientează derularea dezirabilă a activităţilor educative“ (vezi Eugen Noveanu, Dan Potolea, 2007 P 542) În acelaşi context, autoarea citează pe J Didier, „reprezentarea unui ideal este aceea a unei stări de perfecţiune pe care spiritul şi-o imaginează fără a o putea atinge în întregime“ Acelaşi dicţionar înscrie termenul de ideal pedagogic, definit de Sorin Cristea drept „finalitatea educaţională de maximă generalitate, care angajează toate resursele formative ale societăţii existente la nivel instituţional şi noninstituţional, într-un cadru formal, informal şi nonformal“ (vezi Eugen Noveanu, Dan Potolea, 2007, p 548) Un inventar al definiţiilor idealului educativ poate fi evident mult extins, dar dincolo de diferenţe de nuanţă sau stilistice, este de remarcat numitorul comun: idealul ca un model, ca un prototip cu care tindem să ne identificăm într-o năzuinţă asimptotică Pe de altă parte, dat fiind faptul că idealul vizează în general un model de personalitate, acesta este de multe ori suprapus scopului educaţiei Idealul exprimă ideea de perfecţiune, este conex ideii de mai bine Esenţa sa completă este în consonanţă cu „seria“: „armonie, perfecţiune, progres, efort de depăşire, invenţie, scop sau finalitate, model şi criteriu, scop suprem, prospectare sau previziune, devenire şi evoluţie“ (vezi Dumitru Drăghicescu, 2005, p 13) Oricum, deoarece educaţia este un proces teleologic pedagogia include idealul, scopul şi obiectivele în categoriile sale fundamentale Pentru Kant „un ideal nu este altceva decât concepţia unri perfecţiuni care nu s-a întâlnit încă în experienţă“ (Immanuel Kant, 1992, p 12) Un pedagog francez, L Cellerier, sublinia necesitatea unul ideal educativ, precizând că lipsa acestuia ne face similari „cu o corabie care pleacă pe mare fără o destinaţie fixată“ (apud Ştefan Bârsănescu, 1976, p 121) „Un concept unic al scopului educaţiei, scrie acelaşi autor, este o condiţie expresă a educaţiei însăşi“ (apud Ştefan Bârsănescu, 1976, p 121) J Goettler, în System der Paedagogik, preciza că „idealul educaţiei trebuie 56 să fie criteriul suprem supraordonat pentru toată munca şcolară, câtă vreme e vorba de şcoli de educaţie“ (apud Ştefan Bârsănescu, 1976, p 160) Dumitru Drăghicescu, în lucrarea Idealul creator, ne aduce în atenţie importante sublinieri ale unor gânditori francezi Astfel, Millioud, într-un articol publicat în 1908 în Revue Philosophique, precizează că: „idealul este opusul teluricului, ceea ce nu înseamnă contrariul realităţii; este desăvârşirea, definitivul, prin opoziţie cu ceea ce se schimbă, cu ceea ce nu există decât ca germene, este scopul ultim şi suprem, deasupra tuturor dorinţelor vane şi a viselor noastre efemere“ (apud Dumitru Drăghicescu, 2005, p 9) Theodule Ribot, în cunoscuta L'lmagination creatrice, precizează că „idealul este principiul unităţii, este centrul de «atracţie» şi punctul de sprijin al oricărui efort al imaginaţiei creatoare“; „este un principiu de unitate în mişcare, în evoluţia sa istorică idealul nu există, el se naşte în inventator şi, prin el, viaţa lui este o devenire“ (apud Dumitru Drăghicescu, 2005, pp 90) Ricardou, în De l'ldeal, scrie: „Idealul este progresiv, căci esenţa lui este de a se depăşi într-o mişcare fără sfârşit substanţa sa este tendinţa spre perfecţiune, adică ceea ce umanitatea are superior, esenţial şi universal; pe de altă parte, el exprimă această aspiraţie la diferite grade ale evoluţiei noastre“ (apud Dumitru Drăghicescu, 2005, pp 12- 13) Este evident că avea dreptate D Drăghicescu când sublinia că „idealul este, mai mult decât oricare alt concept, ceva al cărui conţinut exact este foarte dificil de determinat Asemenea unui miraj, idealul este ceva fluid: se îndepărtează tocmai atunci când pare cel mai aproape Aceasta este caracteristica realităţii psihice pe care o exprimă Idealul nu poate fi fixat într-o manieră aproximativă, decât apropiindu-l de alte concepte, traducându-l şi transferându-i conţinutul în alte noţiuni analoage cu care are ceva în comun Numai atunci vom avea mai multe şanse pentru a-i sesiza trăsăturile esenţiale şi caracteristice“ (Dumitru Drăghicescu, 2005, p 9) Pentru Giovanni Gentile omul este o „eternă promisiune“, „fiind liber în dezvoltarea sa“ Omul, subliniază Gentile, „devine şi se reînnoieşte în mod continuu, lucrând pentru a instaura libertatea deplină, pentru a instaura domnia însăşi a spiritului, acel regnum hominis …“ (Giovanni Gentile, 1942, p 17) În această devenire, reînnoire, „reconstrucţie“, cum ar spune John 57 Dewey, este evident că idealul joacă un rol primordial, căci el defineşte cu adevărat direcţia, în funcţie de valorile pe care le activează în om Idealul, ca să preluăm o expresie a lui Tudor Vianu, a fost întotdeauna în consonanţă cu transformările ideii de om, căci pentru om umanismul este un program infinit (Tudor Vianu, 1946, p 59) Nu întâmplător, formula predilectă de exprimare a idealului educaţiei este aceea a personalităţii Pentru Omraam Mikhaël Aïvanhov pierderea idealului echivalează cu a pierde „singurul lucru ce poate cu adevărat să dea un sens vieţii (Omraam Mikhaël Aïvanhov, 2008, p 357) De aceea îndemnul lui Aïvanhov nu este întâmplător: „Puneţi întotdeauna cel mai înalt ideal în inimă şi în sufletul vostru“ (Omraam Mikhaël Aïvanhov, 2008, p 66) Nu ne propunem aici un excurs istoric al luptelor pentru idealul educaţiei purtate sub blazonul persoanei/ personalităţii, dar considerăm utilă o extindere a problematicii dincolo de autorii asupra cărora s-a oprit C Narly, pe considerentul ca un astfel de tablou mai larg poate oferi sugestii utile pentru evaluarea punctului său de vedere, pentru înţelegerea strădaniei sale comparativ cu alte modele ilustre O idee fertilă ne este reliefată de Oswyn Murray, care sublinia că „o libertate personală, o capacitate de a trăi după propriile dorinţe, care face parte din idealul atenian: este vorba de a alege între o multitudine de legături sociale ce se suprapun şi de a-ţi găsi propriul loc într-un fel de «libertate interstiţială»“ (Oswyn Murray, 2001, p 228) Găsim aici dureroasa dilemă individ versus societate şi un mod propriu de rezolvare a ei Putem să ne amintim, de asemenea, că alături de celebra Republică a lui Platon, în perioada elenistică Zenon din Kition elaborează o lucrare cu acelaşi titlu în Republica lui Zenon, ca stat ideal, omul înţelept respinge toate legăturile din interiorul polisului, deoarece el aparţine unei cosmopolis ideale, populate de înţelepţi 7 2 UN EXCURS ISTORIC Reiterând idealurile educaţionale, aşa cum au fost ele formulate de-a lungul timpului, reţinem câteva cazuri ilustrative, pentru a înţelege cum a evoluat definirea personalităţii (persoanei) Evident popasul asupra fiecărui 58 gânditor nu îşi propune să echivaleze cu o micromonografie a acestuia, să prezinte sintetic gândirea lui întreagă, ci doar să surprindă acele idei ce prefigurează idealul educaţional, aşa cum pot fi acestea identificate în operă şi în spiritul ce îl degajă aceasta Este sigur, totodată, că şirul ce urmează nu are ambiţia de a fi nici pe departe complet Acesta deci poate fi oricând îmbogăţit, el vrea să propună şi să provoace şi nicidecum nu are pretenţia că deschide şi închide un şir ce termină cu adevărat tabloul întreg Oricum, ambiţia strădaniei de aici este doar aceea de a sublinia ca problematica idealului poate fi considerată o permanenţă pentru toţi cei ce s-au interogat asupra condiţiei omului, a devenirii sale, a sensului şi destinului său în lume Am zice, cred că fără să greşim, în toate lumile posibile (şi probabil imposibile totodată) Oricum, ceea ce scria Hegel despre filosofie, credem că este pe deplin valabil şi pentru pedagogie, chiar dacă pare că adesea se uită acest lucru: „Ultima filosofie este rezultatul tuturor filosofilor care au precedat-o; nimic nu s-a pierdut, toate principiile sunt păstrate Această idee este rezultatul eforturilor spiritului de-a lungul a aproape 2500 de ani …“ (G Z F Hegel, 1964, p 690) A gândi altfel este ca şi cum ai vrea fructe, dar faci totul ca pomul să nu aibă rădăcini De multe ori din păcate pedagogii ignoră acest lucru şi pierde şi pământul roditor şi cerul dătător de lumină, şi pomul şi iubitorul de rod Fără a intra în detalii, amintim aici faptul că lucrarea reţine spre analiză o suită de ilustrări ale idealului educaţiei, aşa cum apare acesta „trăit“ în anume timpuri şi spaţii geografice sau „formulat“ în opera unor mari gânditori În acest sens, precizăm doar numele a ceea ce analizăm în text: Sparta, Atena, Sofiştii, Stoicii, Clement Alexandrinul, Ioan Gură de Aur, Augustin, Boetius, Toma d’Aquino, Misticii germani: Meister Eckhart şi Jakob Boehme, François Rabelais, Michel de Montaigne, Jan Amos Comenius, John Locke, Gottfried Wilhelm Leibniz, Christian Wolf, Jean Jacques Rousseau, Immanuel Kant, Johann Friedrich Herbart, Friedrich Paulsen, Rudolf Eucken, Kurt Kesseler, Wilhelm Rein, Bernardino Varisco, Georg Kerschensteiner, Paul Barth, Hugo Gaudig, Friedrich Wilhelm Foerster, L Dugas, P Gaultier, Giovanni Vidari, Hermann Nohl, Theodor Litt, L Cellerier, Richard MüllerFreienfels, Eduard Spranger, Ion Găvănescul, Constantin Rădulescu-Motru, Ştefan Bârsănescu, Constantin Narly 59 Excursul în cauză evidenţiază faptul că idealul nu este un model unic, un standard permanent, ci „un model dinamic ce permite dimensiuni noi în funcţie de câmpul de posibilităţi în care are loc educaţia“ (Constantin Cucoş, 1996, p 47) 7 3 ÎNCERCĂRI DE TIPOLOGIE Multitudinea de idealuri poate fi clasificată în diferite modalităţi, utilizând variate criterii, ce nasc multiple tipologii Astfel, de exemplu, G G Antonescu le clasifică astfel (vezi G G Antonescu, 1943a, pp 88- 110): A Idealuri pentru care individul este un mijloc a idealul politic (de exemplu, Sparta, Platon ş a ) b idealul clerical B Idealul utilitarist, cu elemente atât din grupa A, cât şi din grupa C (Spencer) C Idealuri pentru care individul este un scop a idealul intelectualist b idealul sentimentalist b 1 forma religioasă (Francke) b 2 forma psihologică (Rousseau) b 3 forma filosofică (Jacobi) c idealul moral (Socrate, Kant, Herbart, Foerster) D Idealul integralist (Goethe, Pestalozzi, G G Antonescu) Pentru Ion Găvănescul diferitele idealuri ale omenirii au fost totodată şi idealuri ale educaţiei, chiar dacă nu au fost întotdeauna exprimate în „formule clare şi precise“ La baza acestora, apreciază Găvănescul, au stat anume „concepţii mari despre viaţă şi fericire“: concepţia naturalismului sensualist asiatic, a naturalismului activist sau funcţional grec, cea a supranaturalismului creştin şi concepţia modernă, „un amestec eclectic“ din cele trei anterioare ei Acestea au generat ceea ce Găvănescul numeşte idealuri inconştiente de educaţie Pentru Găvănescul sensualismul asiatic „reduce fericirea şi idealul vieţii la plăcerile izvorâte din satisfacţia simţurilor şi instinctelor inferioare“, energismul grec consideră „omul trebuie să facă să vibreze în el toate coardele vieţii, toate instinctele, toate pasiunile, tot ce alcătuieşte fiinţa lui, nu numai cea fizică, dar şi morală“ iar pentru concepţia creştină, medievală tot ceea ce era bun la greci „s-a prefăcut în rău“ (vezi Ion Găvănescul, 1923, p 112 ş u), prin urmare „lepădarea completă de 60 această viaţă şi de tot ce inspiră ea, lepădarea de putere, glorie, dreptate, înţelepciune, ştiinţă, de tot, iată idealul Lumea modernă resuscitează naturalismul antic, cu accentul său pe individualism şi menţine spiritul creşterii de solidaritate frăţească între oameni, amestec de tendinţe ce îl găsim prezent şi în formulările idealului educaţiei O a doua categorie de „idealuri de educaţie“ este pentru Găvănescul reprezentată de cele „formulate principial“ Exemplificând, în această catgorie, Găvănescul îl are mai întâi în vedere pe Rousseau – „să facem din om aceea ce a vrut natura să facă din el“ (Ion Găvănescul, 1923, p 119) - şi pe Platon, cu idealul său de perfecţiune – „educaţia are ca scop a da corpului şi sufletului frumuseţea şi perfecţiunea de care sunt susceptibile“ (Ion Găvănescul, 1923, p 120), idealuri pe care însă le găseşte „formale, … lipsite de cuprins“ Alături de acestea se găsesc însă scopuri/ idealuri ce au „un cuprins determinat“ Acest lucru echivalează pentru Găvănescul cu a „pune înaintea educatorului un model cunoscut, aproape concret“ după care se formează omul Aşa cum, de exemplu, în pedagogia creştină, marele model este Hristos, sau cum în neoumanismul secolului al XIX-lea se punea ca „ideal dezvoltarea armonică a omului după tipul arătat de elenitatea clasică“ (Ion Găvănescul, 1923, p 121) De asemenea, se pot identifica tipologii ce au în vedere idealul ce caracterizează o anume perioadă istorică Astfel, de exemplu, putem identifica: Antichitatea, cu idealul personalităţii războinicului (Sparta), cu cel sintetizat de conceptul Kalokagathiei (Atena), unde adevărul, binele şi frumosul erau valorile de bază şi cu cel sintetizat de maxima lui Juvenal, mens sana in corpore sano (Roma) Evul Mediu, cu idealul întruchipat de călugăr şi cavaler, personalitatea religioasă şi cea a omului de onoare şi curaj Renaşterea, cu idealul de uomo universale V L Saulnier considera că Renaşterea „este îndeosebi o mişcare a gândirii, ea pune în joc totala definire a omului“ (apud Cornelia Comorovski, 1972, p XXI) Epoca modernă, al cărei model uman „este omul cu simţul riscului şi al răspunderii, descoperitorul, întreprinzătorul“ (Liviu Antonesei, 1996, p 41), 61 introduce cu adevărat cetăţeanul în istorie, în sensul că toţi oamenii devin cetăţeni Personalitatea modernităţii este una eficientă Suita de valori a modernităţii o îmbogăţeşte pe cea clasică (adevărul, binele, frumosul, sfinţenia) cu valori sociale fundamentale: libertatea, egalitatea, fraternitatea (Revoluţia franceză) şi legalitatea (Revoluţiile din Anglia şi America) „Omul modern, consideră H - R Patapievici, şi-a luat ca model arhetipal insurgenţa lui Prometeu împotriva zeilor, văzuţi ca depozitari egoişti ai cunoaşterii şi ai secretelor civilizaţiei“ (H - R Patapievici, 2001, p 161) Desigur într-un tablou complet ar fi rebuit să fie amintit şi tipul de personalitate dorit de societăţile totalitare, avându-se în vedere fie criterii de rasă (fascismul), fie criterii de clasă (socialismul, comunismul), dar această problemă nu este în atenţia noastră aici Oricum, fiecare ideal pedagogic implică sensul unui destin, implică o doză de viziune profetică Şi, după cum zicea un gânditor român, idealul „este torent, nu albie“ 62 8 IDEALUL PEDAGOGIC II 8 1 ISTORIE ŞI PERMANENŢĂ Educaţia, s-ar putea spune, a reprezentat dintotdeauna, o tentativă de a realiza anume idealuri „Viaţa noastră întreagă, în esenţa ei, remarca C Dimitrescu-Iaşi, e o luptă pentru ideal“ (C Dimitrescu-Iaşi, 1969, p 144) Pentru Narly, „întreaga istorie a pedagogiei este istoria idealurilor care au stăpânit mentalitatea diverselor epoci, idealuri pe care educaţia a tins să le realizeze în om“ (Constantin Narly, 1996, p 167) Deci nu întâmplător lecţia sa de deschidere a cursului de istorie a pedagogiei, ţinută la Universitatea din laşi avea ca temă Problema idealului pedagogic După Narly, „orice sistem pedagogic oscilează între doi poli: pe de o parte materia, stofa educaţiei, pe care eu o numesc realitate pedagogică; iar pe de altă parte, idealul către care această realitate pedagogică este împinsă“ (Constantin Narly, 1925, p 4) Dar idealul nu reprezintă pur şi simplu doar unul dintre cei doi poli menţionaţi, căci el este „prizma, este luneta prin care noi privim, vedem şi concepem realitatea pedagogică însăşi (Constantin Narly, 1925, p 4), căci un ideal pedagogic presupune o anume atitudine faţă de copil, faţă de fiinţa umană în general Idealul pedagogic explică atât existenţa, cât şi formarea unei concepţii despre lume şi viaţă, „idea matrice a întregului proces educativ“ Narly subliniază că „este un adevăr axiomatic, acela, că la baza oricărei educaţiuni trebuie să stea o concepţie despre viaţă şi lume, o explicare a rostului vieţii şi lumii, cu un cuvânt o filosofie“ (Constantin Narly, 1927, p 141) Narly este în consonanţă aici cu ideile altor pedagogi români din perioada interbelică Pentru magistrul său, Ion Găvănescul, „scopul, idealul către realizarea căruia trebuie să tindă arta educaţiei“, este „una din chestiile fundamentale ale ştiinţei educaţiei“ (Ion Găvănescul, 1923, p 111) Altfel, pentru Găvănescul educatorul ar fi asemenea „unui artist care lucrează fără să ştie ce vrea să facă“, sau a unui arhitect, care neavând planul edificiului, nu face altceva decât să îngrămădească „cărămizi peste cărămizi“, cu posibilul rezultat ca „uşa să fie în pod şi fereastra în pivniţă“ (vezii Ion Găvănescul, 1923, p 111) De asemenea, G G Antonescu precizează că „o concepţie pedagogică lipsită de fundamentare filosofică nu poate duce nici la construirea unui sistem unitar nici la realizări practice serioase Fundamentul 63 filosofic face posibilă selecţionarea şi unificarea principiilor; iar unitatea în concepţie face posibilă o acţiune hotărâtă şi energică Dar fundamentarea filosofică se impune şi dintr-un alt punct de vedere: ea e „condiţia sine qua non a fixării idealului educaţiei“ (G G Antonescu, 1940, p 395) Trebuie adăugat faptul că societatea românească, care îşi căuta după zguduirile primului război mondial noi rosturi esenţiale, impunea identificarea unor idealuri noi Prioritatea problemei idealurilor era atât de natură pedagogică, cât şi socială În Educaţie şi ideal, Narly subliniază că „lipsa caracterului şi lipsa personalităţii sunt marca degenerării individuale şi colective“ (Constantin Narly, 1927, p 7) Fiind, cum precizează Narly, „la început de epocă“, trebuie să ne găsim repede „drumul adevărat", căci, cum ne atrage atenţia Montaigne „arcaşul trebuie să ştie mai întâi care este ţinta şi apoi să-şi încordeze arcul“ Faptul că începutul de epocă impune un nou ideal îi apare lui Narly ca axiomatic Excursul istoric realizat de Narly, vizează idealul pedagogic la greci şi la romani, idealul din Evul Mediu, pe cel al Renaşterii şi al epocii luminilor Pentru idealul pedagogic al antichităţii greceşti şi romane, Narly consideră că interpretarea lui Fustel de Coulange, din celebra Cetatea antică este cea mai potrivită: „statul consideră corpul şi sufletul cetăţeanului ca aparţinându-i; de aceea voia să fasoneze acest corp şi acest suflet în aşa fel ca să tragă maximum de profit“ (apud Constantin Narly, 1996, p 171) Deci persoana umană era total secundară şi fără valoare faţă de această autoritate „sfântă şi aproape divină“: patria sau statul Exista însă o reciprocitate, căci după cum ne arăta Platon, o datorie importantă a statului era acea de a asigura educaţia cetăţenilor Deci era o legătură organică dintre stat şi cetăţean, Platon putând aprecia chiar că „aceleaşi părţi sunt în cetate şi în sufletul individual şi că ele sunt egale la număr“ (Platon, 1986, p 227) În ceea ce îi priveşte pe romani, cuvântul care desemnează idealul pedagogic este cel de Humanitas, care semnifică un important simţ al individualului, înţeles şi cu sensul de supranaţional, ca un fel de trăsătură cosmopolită 64 În ceea ce priveşte epoca medievală, când religia îşi pune pecetea pe educaţie, idealul pedagogic este reprezentat de pietatea creştină Pentru a interpreta, Narly îl invocă pe Spranger cu tipologia sa, conform căreia o sinteză a altor forme sau tipuri parţiale de viaţă o reprezintă omul religios Deci dacă omul antichităţii îmbracă toga de cetăţean, omul Evului Mediu o schimbă cu sutana călugărească, dar în esenţă era acelaşi om, deşi trăirile lui interioare erau acum mult mai intense, iar credinţa îl înălţa spre comunicarea cu divinitatea Epoca Renaşterii, arată Narly, nu prefigurează un ideal nou, ci marchează o întoarcere la antichitate prin afirmarea eroică a întregului omenesc Individualitatea, libertatea, cultul frumosului etc devin valori semnificative ale unui concept ce rezumă crezul acestei epoci: umanismul În idealul pedagogic al Renaşterii valorile umaniste nu exclud însă valenţele religiei şi alte statului, acestea echilibrând în om individualul cu socialul Epoca luminilor aduce aportul educaţiei ştiinţifice (ştiinţele naturale) şi democratizarea educaţiei Oamenii dispun acum de un instrument de cucerire a naturii, ce trezeşte o nouă conştiinţă Observaţia şi experienţa devin importante metode de cunoaştere, contribuind la „detronarea“ unor concepţii pur raţionale Rădăcinile acestor lumini pot fi identificate la Vives, Ratichius sau Comenius, dar analiza noastră, ca şi a lui Narly, nu are în vedere aici teoriile ca atare şi autorii lor, ci spiritul vremii, pe care acestea îl „încarnează“ Or, acesta a avut mereu ca idee centrală faptul că scopul, idealul educaţiei nu poate fi găsit decât în om, chiar dacă acest ideal a fost şi rămâne divers, în sensul că accepţia omului nu a fost mereu aceeaşi 8 2 UN EXCURS SISTEMATIC Excursul istoric, care prezintă cronologic „mişcarea“ idealului pedagogic, reliefează totodată o tipologie, aceea că toate scopurile educaţiei pot fi privite dintr-o triplă perspectivă, „după cum centrul preocupărilor este găsit în om, în afară de el, sau într-o îmbinare a celor două puncte de vedere“ (Constantin Narly, 1996, p 177) Evident, atenţionează Narly, pedagogiile pur individualiste sau pur sociale sunt o abstracţie şi o exagerare, acestea neputând exista în această stare „pură", pentru că omul e deopotrivă fiinţă individuală şi fiinţă socială Este deci 65 vorba doar de punctul de vedere care predomină într-o anume pedagogie Firesc, pot apărea şi exagerări 8 2 1 Pedagogia socială: Durkeim şi Natorp Pentru Narly „pedagogia socială este o denumire nouă pentru o realitate veche“ (Constantin Narly, 1928, p 8), căci este indubitabil că educaţia (deci şi pedagogia) a fost mereu socială iar prima mare operă teoretică de pedagogie, Republica lui Platon, este „un mare tratat de pedagogie socială“ De fapt, problema socialului nu a fost neglijată de nici unul din marii pedagogi: Comenius, Pestalozzi şi chiar Rousseau Sublinind marea diversitate a teoriilor pedagogiei sociale (exemplifică cu tipologii diferite: J Edelheim, W Tmmen, G Stengel), Narly prezintă acesta orientare cu cercetarea operei a două figuri cu adevărat reprezentative: Emile Durkheim şi Paul Natorp Reţinem câteva idei din analikza de detaliu realizată în teză Pentru Durkheim, educaţia prezintă un dublu aspect: este unică şi multiplă Este unică, deoarece există în educaţia fiecărui popor o bază comună: „un număr oarecare de idei, sentimente şi practici“ pe care educaţia trebuie să le transmită absolut tuturor copiilor „Societatea nu poate trăi, decât dacă există între membrii ei o suficientă omogenitate: educaţia perpetuează şi întăreşte acesta omogenitate, fixând mai dinainte, în sufletul copilului, similitudinile esenţiale pe care le reclamă viaţa cotidiană“ (Emile Durkheim, 1980, p 38) Totodată, educaţia este multiplă, deoarece „există atâtea feluri de educaţie, câte medii diferite există în aceea societate“ (Emile Durkheim, 1980, p 37): medii sociale, medii profesionale etc În consecinţă, arată Durkheim, fiecare societate îşi construieşte un anumit ideal despre om, prefigurându-l din punct de vedere intelectual, fizic şi moral, ideal care într-o anume măsură e acelaşi pentru toţi cetăţenii, dar totodată se diferenţiază în funcţie de mediul de apartenenţă al fiecăruia (clasă, profesie etc) Definiţia lărgită a educaţiei, după Durkheim, prezentată de noi anterior, echivalează în esenţă cu forma ei „prescurtată“: „educaţia constă dintr-o socializare metodică a generaţiei tinere“ (Emile Durkheim, 1980, p 39) Pentru Durkheim, „omul nu este om, decât pentru că trăieşte în societate“, deoarece copilul, ca fiinţă biologică nu aduce cu sine în lume 66 decât natura sa individuală, ca o zestre ereditară Numai societatea, prin opera educaţiei, îl construieşte ca fiinţă morală şi socială Prin aceasta, educaţia nu se limitează la a dezvolta organismul uman în direcţia prefigurată de natura sa, ci „creează în om o fiinţă nouă“ „Individul, voind societatea, se vrea pe el însuşi, acţiunea exercitată de societate asupra lui, pe calea educaţiei, neavând ca obiect sau ca rezultat comprimarea, mişcarea sau dentaurarea lui, ci tocmai din contra, sporirea lui şi formarea unei fiinţe cu adevărat omeneşti“ (Emile Durkheim, 1980, p 43) Totodată, Durkheim consideră că în fiecare individ se îngemănează două fiinţe (care, evident, nu pot fi disociate decât în mod abstract): o fiinţă individuală şi o fiinţă socială Fiinţa individuală este formată din „toate stările sufleteşti care se raportează numai la noi înşine şi la evenimentele vieţii noastre personale“, iar fiinţa socială este „un sistem de idei, sentimente şi obiceiuri, care exprimă în noi, nu personalitatea noastră, ci grupul sau grupurile diferite din care facem parte; aşa sunt credinţele religioase, credinţele şi practicele morale, tradiţiile naţionale sau profesionale, opiniile colective de tot felul“ (Emile Durkheim, 1980, p 68) Evident, marele rol al educaţiei este acela de a forma în om această flintă socială În acord cu alţi critici, Narly consideră că demersul lui Durkheim violentează individualitatea şi, asemenea altor „sociologizanţi“, tinde să vadă în orice manifestare a vieţii omeneşti un anume efect al colectivităţii Şi pentru un interpret contemporan „Durkheim minimalizează locul individului“ (Emil Păun, 1980, p 99) În ceea ce îl priveşte pe Paul Natorp, şi pentru acesta colectivitatea are un rol predominant Omul este pus de Natorp în antiteză cu natura, „numai omul îşi poate pune scopuri“ se precizează în Sozialpädagogik (apud Constantin Narly, 1996, p 187) Scopul educaţiei pentru acesta îl reprezintă destoinicia omului nu numai să trăiască în societate, ci să şi ia parte la clădirea unei societăţi umane“ (apud Constantin Narly, 1996, p 188) Deci şi pentru Natorp, ca şi pentru Durkheim, individul datorează totul societăţii, fără aceasta „ar cădea în animalitate“, „nu sar ridica mai sus de simţuri“ Numai comunitatea îi trezeşte şi dezvoltă conştinţa de sine, îl ridică în universul scopurilor, în lumea morală În 67 consecinţă, educaţia şi pentru Natorp trebuie să fie şi socială Precizarea „conceperea individuală a educaţiei este o abstracţiune care îşi are valoarea ei mărginită, dar trebuie să fie depăşită“, subordonează fără echivoc individualul socialului (apud Constantin Narly, 1996, p 188189) Chiar dacă individul are pentru Natorp o anume valoare, căci orice act de voinţă nu poate fi decât individual, totuşi societatea este aceea care îi arată direcţia „Ridicarea la comunitate este lărgirea individualităţii“ (apud Constantin Narly, 1996, p 189) Specificul pedagogiei sociale este identificat de Narly ca „acea concepţie despre educaţie care consideră pe individ numai o parte dintr-un tot social şi care deci precizează educaţia individului uman în funcţie de elementul social conceput superior“ (Constantin Narly, 1996, p 191) Pe de altă parte, Narly sintetizează o suită de argumente în favorea educaţiei sociale, de ordin psihologic (omul are instincte, dispoziţii şi sentimente ce îl leagă de societate, aceasta fructificând psihologia individuală), etic şi social (omul ajunge la fericire doar devotându-se unui ideal care să-l depăşească), filosofic (valoarea societăţii faţă de individ, valoarea culturii) Astfel, analiza lui Narly este totodată atentă şi nuanţată 8 2 2 Pedagogia individualistă: Nietzsche, Rousseau, Ellen Key Pentru Narly, argumentele în favoarea factorului social aduse de discipline ca psihologia, etica, sociologia sau filosofia nu elimină dovezile referitoare la valoarea individualităţii, acestea fiind oferite de aceleaşi ştiinţe, în consecinţă, dezvoltarea pedagogiei individualiste apare ca o urmare firească Dorind să exemplifice diferitele atitudini din câmpul pedagogiei individualiste, Narly selectează trei personalităţi exemplare: Nietzsche, Rousseau şi Ellen Key Punctul de vedere al lui Nietzsche e apreciat de Narly ca fiind unilateral, dar sugestiv „Turma este mijloc, nimic mai mult Societatea nu a considerat niciodată virtuţile altfel decât ca mijloc pentru a ajunge la forţă, la putere, la ordine“ (apud Constantin Narly, 1996, p 193) Statul nu e altceva decât „imoralitatea organizată“ căci în interior se manifestă prin poliţie, drept penal, comerţ etc, iar în exterior prin „voinţă de putere, de 68 război, de cucerire, de răzbunare“ Opus statului, pentru Nietzsche, este individul, care are valoarea supremă în el Marea speranţă a omenirii este concretizată în individ, deci „educarea omului superior“, a supraomului are germeni în individualitate „Turma“ se opune acestei ascensiuni a umanului Toată opera lui Nietzsche pledează în acest sens Extinzând analiza lui Narly, subliniem că pentru Nietzsche „instinctul de turmă“ este cel care „vrea ca individul să aibă o valoare doar în sensul întregului, spre binele întregului, el îi urăşte pe cei care se detaşează, îndreptând spre aceştia ura celorlalţi“ (Friedrich Nietzsche, 1999, pp 182-183) A fi o excepţie apare, din perspectiva „turmei“, o mare vină, căci „turma doreşte să menţină un tip uman şi se apară pe două fronturi: atât împotriva celor care determină degenerarea acestui tip (criminali etc ), cât şi împotriva celor care se ridică deasupra lui“ (Friedrich Nietzsche, 1999, p 188) Deci tendinţa turmei e conservatoare, creativul nu e agreat Un alt mod de a preţui individualitatea îl prezintă Rousseau, pentru care valoarea individului e mare tocmai pentru importanţa pe care el o are în societate, calitatea indivizilor e garanţia calităţii societăţii în ansamblu După cum se ştie izolarea copilului de familie şi societate este mărturisită de Rousseau încă de la începutul celebrei sale lucrări Emil, aceasta având scopul de a-l feri de influenţele sociale, de decadenţa societăţii: „totul este bun când vine din mâinile Creatorului; totul degenerează în mâinile omului“ (Jean-Jacques Rousseau, 1973, p 8) Izolarea copilului la ţară şi apelul la preceptor pentru a fi educat ca să devină cu adevărat om, apare deci ca o unică posibilitate de salvare Narly atrage atenţia asupra unei nuanţe, şi anume asupra faptului că pedagogia lui Rousseau e în ultimă instanţă individuală şi nu individualistă, deoarece Emil este într-adevăr educat prin mijloace individuale şi în afară de societate, dar scopul educaţiei lui este pentru o viaţă în societate, o societate revenită la „normal“, străină de aberaţiile atât de aspru criticate de Rousseau Nu întâmplător Rousseau preţuieşte Republica lui Platon, considerând-o „cel mai frumos tratat de educaţie care s-a elaborat vreodată“ (Jean-Jacques Rousseau, 1973, p 12) Narly subliniază că „omul 69 abstract“ pentru care pregăteşte Rousseau, considerat de critici ca fiind o imposibilitate, este de fapt „un nume care desemnează intenţia de a scoate pe copil de sub influenţa timpului său“ (Constantin Narly, 1996, p 198) „Ieşind din mâinile mele, scrie Rousseau despre Emil, el nu va mai fi nici magistrat, nici soldat, nici preot; el va fi mai întâi om; el va şti să fie ceea ce trebuie să fie un om, orice s-ar întâmpla; chiar dacă soarta l-ar face să-şi schimbe locul, el va fi totdeauna la locul lui“ (Jean-Jacques Rousseau, 1973, p 14) Întreaga operă a lui Rousseau pledează pentru o educaţie activă, în care să fie exersate toate părţile fiinţei umane, o educaţie fundamentată psihologic, care să respecte individualitatea copilului Neintervenţionalismul în educaţie, principiu adoptat de Rousseau, arată Narly, trebuie înţeles din această perspetivă Concluzia lui Narly este aceea că Rousseau este „un pedagog ce vede marele rol al individualităţii, dar nu împotriva societăţii, ci ca mijloc pentru o perfecţiune socială în care individualul şi socialul să se împletească într-o acţiune reciprocă din cele mai strânse“ (Constantin Narly, 1996, p 200) Deci, „cazul Rousseau“ apare ca o mărturie ce întregeşte afirmaţia din subcapitolul anterior (şi anume că o pedagogie socială pură este imposibilă, că acesta trebuie să recunoască individul), în sensul că şi o pedagogie pur individualistă nu poate fi susţinută, socialul neputând fi ignorat în totalitatea sa Ideile lui Nietzsche şi Rousseau, ca şi ale altora sunt reluate cu pasiune de Ellen Key, în cartea intitulată simbolic Secolul copilului, ce apare prevestitor în 1900 Suveranitatea copilului pentru Ellen Key e aproape absolută: „atât timp, cât nu vor înţelege că vorba copil nu este decât o altă expresie pentru ideea de majestate; atât timp cât nu vor simţi că în braţele lor doarme viitorul însuşi, sub înfăţişarea copilului, că la picioarele lor se joacă istoria, nu-şi vor da seama că au tot atât de puţin dreptul şi puterea de a dicta legi acestei noi fiinţe, pe cât n-au puterea şi nici dreptul de a impune legi în mersul aştrilor Dacă însă mama în faţa lumii necunoscute care i se arată în privirile adânci ale copilului, este pătrunsă de acelaşi respect pe care i-l 70 inspiră albele înfloriri astrale ce se revarsă pe albastrul întunecat al cerului, dacă tatăl vede în fiul său copilul de stirpe domnească pe care trebuie să-l servească cu umilinţă cu tot ce are el mai bun, atunci copilul îşi va vedea drepturile recunoscute“ (Ellen Key, 1978, p 72) „Majestatea sa copilul“ are dreptul de a avea defecte căci „răul este tot aşa de rotund ca şi binele“, are dreptul la libertate, la bucurie, la viaţă plăcută, la independenţă etc Din această perspectivă este firesc ca pentru Ellen Key toate sistemele de învăţământ să poată fi condamnate Formarea unor „debili oameni de turmă", a unor „diletanţi slabi“ nu poate fi scopul viitorului, acesta vizând direct fericirea, într-adevăr înţeleasă ca o dezvoltare a aptitudinilor Şcoala, în sensul ei classic, e repudiată de Ellen Key Doar „viaţa, viaţa naturii şi a omului, aceasta numai educă pentru viaţă“ (Ellen Key, 1978, p 94) „Şcoala viitorului“, născută în urma unei revoluţii pedagogice, nu are săli de clasă, nu este o clădire, ci „podgorii“ în care profesorii au datoria „să ridice strugurii la buzele copiilor“ Vor exista însă săli de lucru, săli cu materiale pentru toate obiectele, unde elevii vor învăţa independent, dorind să fie examinaţi atunci când apreciază că sunt suficient de pregătiţi Grădina, terenul de sport, legătoria de cărţi, atelierul, tâmplăria şi altele vor folosi pentru activitatea liberă şi independentă, opusă constrângerii ce caracterizează şcoala tradiţională, asupra căreia Ellen Key aruncă anatema Conţinutul va fi restrâns la noţiunile indispensabile, de temelie pentru cultura superioară, iar studiul disciplinelor va avea la bază opţiunea elevilor Şcoala, care va avea o arhitectură deosebită şi va beneficia de opere de artă, va constitui un mediu educogen care va trezi gustul copilului pentru frumos Manualele vor fi înlocuite cu lucrări originale, biblioteca devenind astfel inima acestui templu care este şcoala Marea literatură a lumii va fi oferită copiilor indiferent de vârstă, chiar dacă profesorul va recomanda cu precădere bibliografia unui subiect Fără a intra în amănunte, reţinem că acest tip de şcoală durează până la 15 ani, când urmează şcolile aplicate, care valorifică aptitudinile fiecăruia Profesorii acestor „şcoli ale viitorului“ vor iubi copii, vor şti să se poarte cu ei, vor putea să-i înţeleagă, vor avea timp liber ca să studieze, o leafă 71 mare şi cel mult 20 de ani de serviciu (după aceeea trec în juriul şcolar sau devin cenzori pentru examenul de bacalaureat) Examenul de bacalaureat constă dintr-o plimbare, atât în ţară sau străinătate, făcută de cenzor împreună cu cel mult cinci elevi, cu care ocazie acesta îi va cunoaşte şi îi va sfătui Narly subliniază că lucrarea lui Ellen Key „amestecă atâtea lucruri bune cu multe vederi contradictorii“, dar aceasta, ca şi în celelalte cazuri analizate preţuieşte individul tot ca „un component al unei omeniri viitoare mai bune“ 8 2 3 Pedagogia personalităţii: Pestalozzi, Gaudig, Kerschensteiner Punctul de vedere al pedogogiei sociale sau al pedagogiei individualiste, atunci când este exclusivist, arată Narly, este dificil de susţinut Pedagogia personalităţii încearcă să rezolve antinomia dintre individ şi societate Dintre reprezentanţii clasici ai pedagogiei, „idealul adevărat şi permanent al oricărei educaţii“ a fost formulat cel mai adecvat, în opinia lui Narly, de către Pestalozzi (pentru antichitate semnificativ este Platon) Alături de acesta, atenţia lui Narly se îndreaptă spre concepţiile lui Hugo Gaudig şi Georg Kerschensteiner, pe care, dintre reprezentanţii pedagogiei noi, îi consideră cei mai apropiaţi de convingerea sa Pestalozzi, „unul dintre cei mai înţelepţi reprezentanţi ai interpretării asupra chemării ultime a omului, şi deci asupra idealului în educaţie“ e o „chintesenţă a spiritului“, „izvor de inspiraţie productivă ce stă, şi trebuie să stea, alături de observarea atentă a faptului educaţiei, la baza oricărei încumetări de teoretizare nouă în pedagogie“ (Constantin Narly, 1996, p 210) Asemenea lui Rousseau, Fichte sau Kant, Pestalozzi consideră că scopul educaţiei constă în ridicarea copilului la „rangul de om“ Dar dacă Rousseau aprecia că educaţia trebuie să se realizeze prin izolarea de familie, Pestalozzi, din contră, identifica familia cu un mediu favorabil acesteia, în care copilul găseşte germenii oricărui raport social Leonard şi Gertruda, celebrul roman al lui Pestalozzi, e în întregimea lui o argumentaţie în această direcţie În Ora de seară a unui sihastru, Pestalozzi consideră casa 72 părintească „baza întregii educaţii naţionale, pure, a omului“ „Tu, casă părintească, eşti şcoala moralităţii şi a statului“ (J H Pestalozzi, 1965, p 76) Şcoala trebuie să fie deci o mare familie, elevii să fie „fraţi“ iar profesorul „părinte“ Această şcoală trebuie însă să pregătească „pentru profesiune şi pentru starea socială“, pregătire într-adevăr subordonată scopului general al formării“ - dezvoltarea generală a forţelor interioare ale naturii umane „către o înţelepciune umană pură“ (J H Pestalozzi, 1965, p 69) În consecinţă, şcoala trebuie să ofere condiţii similare cu cele pe care copilul le are în familie şi nu superioare acestora, deoarece el va fi nefericit atunci când viaţa nu-i va permite un trai analog În Cercetări asupra mersului naturii în dezvoltarea genului uman, Pestallozzi deosebeşte trei stări în evoluţia omenirii: starea naturală, socială şi morală, considerând că omenirea se află în studiul social, deci drumul spre perfecţiunea umană este în curs Pornind de la această idee, Pestallozzi consideră că progresul trebuie realizat prin evoluţia interioară a fiecărui individ, evoluţie sprijinită de educaţia în familie şi şcoală şi, după cum subliniază şi Narly, printr-un fel de educaţie socială, educaţia de stat, care să vizeze colectivitatea în totalitatea ei Dar această educaţie socială o presupune pe cea dintâi Relaţia omului cu mediul e reciprocă, căci omul lucrând la educaţia sa influenţează mediul, iar mediul astfel schimbat, influenţează asupra omului, într-un cerc continuu Astfel, fără salturi, consideră Pestallozzi, se ajunge la stadiul moral, când tot ce e mai profund în om, omenescul, este pe deplin îndeplinit „O, omule, tu însuţi, simţul intim al forţelor tale este modelul naturii formative“ (J H Pestallozzi, 1965, p 69) Pentru Pestallozzi toate forţele „curate şi binecuvântate“ ale omenirii sălăşluiesc, „cu dispoziţiile lor fundamentale“, în „adâncul naturii tuturor oamenilor“ E firească deci exclamaţia lui Pestallozzi: „Carte a naturii, tu eşti punctul de reazem al vieţii, menirea individuală a omului“ (J H Pestallozzi, 1965, p 69) Educaţia, care nu este potrivită deopotrivă cu natura şi cu starea socială a individului, este, după Pestallozzi, sortită eşecului Narly invocă observaţia lui Paul Natorp, conform căruia, „punctul de gravitate al pedagogiei lui Pestallozzi stă în individ“ (apud Constantin Narly, 1996, p 215) Chiar dacă locuitorii lumii se schimbă mereu, fiecare în cursul 73 vieţii sale, ar trebui să împlinească perfecţiunea, fericirea, ca un scop ultim Mişcarea individual-social este valorizată de Pestallozzi fecund, ca articulând forţe educative Dar omul e locuitorul unei anume lumi, ţine de un anume univers cultural În consecinţă, afirmaţia lui Pestallozzi, „omul lucrează în profesia sa şi poartă povara organizării cetăţeneşti, ca să poată apoi gusta în linişte binecuvântarea curată a fericirii casnice“ (J H Pestallozzi, 1965, p 76) este urmarea firească a acestui eşafodaj de idei Pentru Narly aici rezidă „unul din cele mai moderne puncte ale pedagogiei lui Pestallozzi“ (Constantin Narly, 1996, p 215), fericirea constând în autonomia, libertatea omului Testul lui Pestallozzi nu îngăduie echivocul: „Ca o operă a mea însumi, mă simt independent de dorinţele egoiste ale naturii mele animale şi legăturile mele sociale; egal îndreptăţit şi egal îndatorat să fac ceea ce mă înalţă pe mine şi este spre binele celor din jurul meu“ (apud Constantin Narly, 1996, p 216) Pentru Narly acest text nu numai că este exemplar, dar formulează esenţa personalităţii morale în consonanţă cu propriul său crez: maxima dezvoltare a individului în cadrul principiului social De asemenea, accentul pus de Pestallozzi pe profesiune, expresia a firii, aptitudinilor individului, prin care acesta îşi aduce contribuţia la binele societăţii, este similar cu punctul de vedere exprimat de Narly, pentru ambii pedagogi profesia fiind cel mai solid element al legăturii dintre individ şi colectivitate În ceea ce îl priveşte pe Hugo Gaudig, figură proeminentă a pedagogiei germane, Narly se concentrează asupra conceptului de personalitate în viziunea acestuia Pentru Gaudig, personalitatea e un produs al omului, în timp ce individualitatea este un produs natural După cum precizează Gaudig, „personalitatea nu este pentru noi un produs al naturii, ci este o operă a libertăţii umane, o operă care arată pe om ca stând faţă cu sine însuşi în raportul formării de sine“ (apud Constantin Narly, 1996, p 216) În analiza personalităţii după Gaudig, Narly caută să identifice similarităţi sau opoziţii cu propia sa concepţie Expunerea noastră din teză urmează, în general, demonstraţia lui Narly şi oricum literatura pedagogică românească nu excelează în ceea ce priveşte prezentarea ideilor marelui pedagog german, Narly fiind printre puţinele excepţii Reţinem în rezumat câteva din ideile tratate în teză „Personalitatea este formare de sine“, dar o formare ce implică necesar o anume cerinţă: „originalitatea, însuşire profund individuală, şi care se 74 manifestă în bucuria pe care, potrivit acestei originalităţi, individul o simte faţă de concepţia sa originală despre viaţă şi lume“ (apud Constantin Narly, 1996, p 219) Personalitatea manifestă o importantă tendinţă, spre totalitate, ca opusă unilateralităţii, care ar estropia omenescul Omul trebuie să fie „complet“ Nobleţea sa se afirmă prin multilateralitate Nici un domeniu nu este îndreptăţit să „absoarbă singur“ manifestările vieţii unui om, să se manifeste în dauna unei manifestări integrale Orice personalitate care este „devotată“ valorilor unui singur domeniu, e o „personalitate ciuntită“, „nu şiar merita numele“ Profesia reprezintă, de asemenea, pentru Gaudig un cerc în care individualitatea îşi găseşte împlinirea, dar cu care acesta nu trebuie să se confunde în totalitate, căci înfăptuirea integrală ar fi afectată O altă caracteristică a personalităţii, după Gaudig, rezidă în faptul că ea este „închisă“ cerinţelor străine, este ostilă acestora, nu acceptă valori heteronome „Personalitatea este mai întâi afirmarea de sine“, o personalitate heteronomă nu ar putea fi altceva decât „un fier de lemn“, căci ar apare ca o noţiune contradictorie În consecinţă, scopurile personalitatea le găseşte în sine, nu provin din afara ei Scopul suprem al individualităţii, în procesul ei de împlinire ca personalitate, este „eul ideal“, „individualitatea ideală“, termeni care pentru Gaudig sunt sinonime Celebrând primatul personalităţii, ca un eu care cultivă la apogeu sinele, Gaudig este firesc să fie duşmanul oricărui devotament exclusiv, a oricărei forme de ascetism, acceptând doar acele forme de devotament sau asceză ce întregesc personalitatea, în care aceasta „se simte promovată“ Astfel, ca să reluăm din exemplele citate din Narly, prietenia sau raportul special dintre profesori şi elevi, credincioşi şi divinitate nu înseamnă renunţare la sine, nu împietează afirmarea personalităţii Gaudig nu acceptă deci ca individul să fie un mijloc pentru scopurile heteronome, dar nici nu susţine negarea valorilor supraindividuale „Scopurile supraindividuale ridică pretenţii îndreptăţite asupra subiectului“, care nu renunţă la valori, ci doar le selectează alegându-le pe cele care corespund sistemului său, cu legile sale de ierarhizare Stabilirea unui 75 sistem de valori propriu, devine deci un imperativ al personalităţii, altfel acesta riscă o „destrămare interioară“, datorită „luptei de precădere a diverselor valori“ Individul cunoaşte cerinţele suprindividuale, domeniile vieţii, dar acestea nu impun personalităţii norme, personalitatea independentă de mediu îşi afirmă valorile proprii După cum consemnează Narly, „aici este marea trăsătură individualistă în concepţia lui Gaudig, socialul nu este afirmat decât în măsura în care este cuprins în valorile afirmate de individualitate“ (Constantin Narly, 1996, p 223, s n S L ) În urma unor astfel de analize, Gaudig defineşte personalitatea ca „omul stăpân pe sine, care îşi îndrepată puterile fiinţei sale către înfăptuirea idealului individualităţii proprii, şi care în domeniile vieţii se determină liber, de sine“ (apud Constantin Narly, 1996, p 223) În traducerea lui Ştefan Bârsănescu aceaşi definiţie are următoare formă: „personalitatea este omul stăpân pe sine însuşi, adunându-şi forţele în vederea realizării idealului individualităţii sale, determinându-se liber, de la sine, în domeniile vieţii“ (apud Ştefan Bârsănescu, 1976, p 113) Personalitatea e „o alcătuire ideală a vieţii, o luptă pentru o valoare supremă, o fiinţă plină de dăruinţe culturale ale diferitelor domenii ale vieţii - al instrucţiei şi muncii, al profesiunii, al jocului şi al sărbătorilor“ (apud Ştefan Bârsănescu, 1976, p 113) Noţiunea despre personalitate formulată de Gaudig, crede Narly, rămâne numai înăuntrul aceleia de persoană, nu ajunge să însemne acea sinteză a individului şi socialului, pe care o cerem noi de la personalitate“ (Constantin Narly, 1996, p 223, s n S L ) Georg Kerschensteiner, pedagog căreia Narly îi dedică mai multe lucrări (vezi Constantin Narly, 1931; Constantin Narly, 1933a), are drept scop educarea oamenilor de caracter, dându-i acestuia un înţeles apropiat de cel acordat de Kant Redăm pentru comparaţie cele două definiţii:  caracterul este „acea proprietate a voinţei, potrivit căreia subiectul îşi face legământ faţă de anumite principii practice pe care şi le-a prescris definitiv el însuşi prin propria sa raţiune“ - Kant (apud Constantin Narly, 1996, p 224) 76  caracterul este „acea constituţie a sufletului, potrivit căruia fiecare act al voinţei este determinat fără compromis de principii sau maxime stabilite trainic de suflet“ - Kerschenteiner (apud Constantin Narly, 1933a, p 207; Constantin Narly, 1936, p 224) Astfel definit, caracterul este deosebit de individualitate (Kant îl deosebeşte de temperament), aceasta fiind „modul propriu şi unic de a acţiona şi a reacţiona faţă de mediul înconjurător, mod condiţionat în fiinţa sa de ereditate şi mediu şi dezvoltându-se potrivit legii sale imanente“ (apud Constantin Narly, 1933 a, p 208; Constantin Narly, 1996, p 224) Funcţiile caracteristice ale individualităţii sunt, după Kerschensteiner, grupate în trei mari categorii, şi anume: a) funcţiile fizice sau vegetative, îndeplinite de organele fizice: hrană, digestie, respiraţie, mişcare, procreare, creştere, circulaţia sângelui etc; b) funcţiile psihice, ca de exemplu: sensibilitatea, perceperea, reprezentarea, aprecierea, gândirea, judecata, voirea, simţirea, iubirea etc; c) funcţiile spirituale, care mai pot fi numite şi acte teoretice, estetice, religioase, economice, politice, sociale, pedagogice, morale Pentru Kerschensteiner „a avea caracter“ nu echivalează deci cu a avea „caracter moral“, subiniază Narly În măsura în care „codul moral“ al timpului validează principiile ce fundamentează caracterul cuiva, putem vorbi de caracter moral Deci caracterul ca atare nu implică o direcţie etică Dar caracterul poate alege maximele pe care să le „slujească“ Când acestea au valoare etică şi culturală, putem să-l numim caracter moral După cum uşor se poate remarca, caracterul moral nu presupune creaţia valorilor, dar presupune o anume opţiune în selectarea acestora Pot exista deci atât caractere morale, creatoare, cât şi caractere morale necreatoare Caracterul moral mai este denumit de Kerschensteiner şi caracter funcţional, în timp ce caracterul ca atare e denumit caracter formal Atunci când caracterul include nota de „desăvârşită şi conştientă autonomie“, după 77 Gaudig, avem personalitatea Deosebirea dintre aceasta şi caracter constă în conştiinţa de sine, pe care o posedă doar personalitatea, nu şi caracterul Simetric cu analiza caracterului, Kerschensteiner clasifică personalitatea: personalitate morală şi personalitate pur şi simplu Ca şi în cazul caracterului, şi în cazul personalităţii, suntem sau nu personalitate morală în funcţie de raportul cu directiva etică, maximele morale, valorile obiective „Caracterul care şi-a recunoscut originalitatea, o aprobă şi în mod conştient vrea să o aducă la deplina înfăptuire a valorii sale, îl numim o personalitate morală liberă“ (apud Constantin Narly, 1933 a, p 211; Constantin Narly, 1996, p 225) Ca şi în cazul caracterului Kerschensteiner admite posibilitatea unor pesonalităţi morale creatoare şi a unor personalităţi morale necreatoare Acordându-i personalităţii atribute specifice, Kerschensteiner îi recunoaşte acesteia în primul rând o notă estetică şi doar în subsidiar şi una etică, în timp ce pentru caracter este exact invers, nota etică fiind predominantă: „în noţiunea generală caracter prevalează noţiunea de moral, şi dimpotrivă, în noţiunea generală personalitate prevalează noţiunea esteticului“ (apud Constantin Narly, 1933a, p 213; Constantin Narly, 1996, p 225) Deşi o astfel de afirmaţie pare a denota faptul că cel mai preţuit este caracterul, în lucrarea sa Theorie der Bildung, Kerschensteiner afirmă că personalitatea este idealul suprem, întrupat doar în Dumnezeu şi că ea reprezintă o perfecţiune către care trebuie să aspirăm Dar astfel gândită, personalitatea devine altceva decât tot cea a fost până acum în lucrările lui Kerschensteiner Poate şi de aceea, Narly se simte îndreptăţit să considere că „noţiunea de personalitate nu este organic legată de sistemul gândirii pedagogului nostru Noţiunea de caracter este aceea care corespunde adâncului concepţiei sale“ (Constantin Narly, 1933a, p 213) Caracterul moral sau personalitatea morală reprezintă scopul ultim al educaţiei pentru Kerschensteiner 78 Elementele caracterului moral, după Kerschensteiner Pentru Kerschensteiner „statul este condiţia pentru ca individul să poată ajunge la cel mai înalt bun moral interior, care este personalitatea morală liberă“ (apud Constantin Narly, 1996, p 226) Statul raţional este bunul comun, deci şi bunul suprem şi, în consecinţă, şi scopul suprem Chiar dacă statul este într-o stare imperfectă, oamenii trebuie să tindă spre statul perfect, spre „perfecţia socială“, spre „împărăţia lui Dumnezeu pe pământ“, când la baza ordinei va fi conştiinţa socială Toate scopurile individuale trebuie incluse în scopul suprem, statul „Fiecare scop individual este într-atât îndreptăţit, întrucât el poate fi voit ca parte a scopului general“ (apud Constantin Narly, 1996, p 227) În consecinţă, munca pentru acest scop suprem, pentru stat, trebuie să fie generatoare de mulţumire Nu întâmplător Kerschensteiner este protagonistul mişcării pedagogice cunoscută sub denumirea de şcoala muncii, accentul fiind pus pe munca educativă, care contribuie la promovarea caracterului, la desăvârşirea omului Ca atare, statul ca organizaţie socială va oferi fiecăruia posibilitatea de a-şi mulţumi trebuinţele sale individuale, corespunzător naturii sale speciale Astfel, individul va avea conştiinţă că serveşte un scop supraindividual, dar în acelaşi timp îşi simte 79 propria valoare ca fiind purtătoarea unei idei superioare faţă de care îşi exercită „servitutea“ „Statul dreptăţii şi culturii“, reflex al statului ideal face tocmai acest lucru: lucrăm concomitent la rezolvarea „ideii etice“, cel mai înalt bun extern, şi la realizarea desăvârşirii personalităţii noastre, cel mai înalt bun etic interior Astfel „statul concret în care fiecare trăieşte, poate fi un bun adevărat pentru fiecare“ (apud Constantin Narly, 1933a, p 251) Cetăţeanul care serveşte statul este numit de Kerschensteiner „cetăţean folositor“, care are o întreită obligaţie: „a) pregătirea profesională, prin care cetăţeanul îndeplineşte o acţiune utilă în stat; b) moralizarea pregătirii profesionale, adică privirea profesiunii ca o funcţie, ca fiind deci de folos nu numai insului, ci şi colectivităţii; c) moralizarea comunităţii (adică a statutului) în care se exercită profesia“ (Constantin Narly, 1996, p 227) Datoria şcolii, a educaţiei este să contribuie la dezvoltarea caracterului moral prin întreita funcţie ce derivă din obligaţiile enumerate mai sus Educaţia nu trebuie să ambiţioneze la multiteralitate, ci „la formarea individului spre cea mai mare perfecţiune a acelei forme de viaţă care-i corespunde“ (apud Constantin Narly, 1996, p 227) După cum remarcă Narly, axioma procesului de desăvârşire după Kerschensteiner este formulată astfel: „desăvârşirea individului este făcută cu putinţă numai de acele bunuri culturale a căror structură spirituală este adecvată, în totalitate sau în parte, structurii treptei de dezvoltare la care a ajuns forma de viaţă individuală“ (apud Constantin Narly, 1996, p 228) Narly identifică între concepţia lui Gaudig şi Kerschensteiner asemănări şi deosebiri Având la bază demonstraţia sa (vezi Constantin Narly, 1996, p 228-229), sintetizăm următorul tabel comparativ: Puncte de vedere Gaudig Kerschensteiner Personalitatea este produsul a doi factori: unul extern şi altul intern da da Factorul intern e aportul personal al omului, zestrea sa iniţială da da Factorul heteronom e idealul, valoarea supraindividuală ce trebuie îndeplinită de individualitate pentru a deveni personalitate da da 80 Puncte de vedere Gaudig Kerschensteiner Personalitatea trebuie să se devoteze doar valorilor ce îi corespund da da Individul este factorul cel mai important da nu Valoarea supraindividuală este cea mai importantă nu da Valoarea supremă este statul nu da Profesia este mijocul cel mai important pentru educaţia caracterului/personalităţii nu da Neutralitatea etică a personalităţii da nu O societate nu se poate legitima numai prin tradiţie, căci ar rămâne doar o societate de ucenicie A sesiza specificul fenomenului educaţiei echivalează şi cu a-l citi în termeni de investiţie în viitor, de „despărţire“ simbolică faţă de trecut Personalitatea ca ideal şi scop al educaţiei intră în cadrul acestui tip de lectură în care educaţia are în vedere ceva ce nu are încă pe deplin un chip, dar „chipul“ se face şi se preface mereu Axa exemplară studiată de Narly, întruchipată de Pestallozzi, Gaudig şi Kerschensteiner (dar şi de Nietzszche, Rousseau sau Ellen Key) angajează viitorul în măsura în care acesta e prefigurat de marele şi necunoscutul său erou: omul 81 9 PERSONALITATEA CA IDEAL AL EDUCAŢIEI După cum observă Ştefan Bârsănescu, în epoca 1900-1919 formula predilectă de exprimare a idealului educaţiei este aceea a personalităţii (vezi Ştefan Bârsănescu, 1976, p 109) Veche ca termen, expresia e adusă la lumină şi folosită intens de pedagogi şi filosofi din şcoli diverse Termenul ca atare, personalitate, îşi are rădăcina în latinul persona, care la rândul lui e corespondentul unui cuvânt grec Oricum, se poate uşor constata că primele decenii ale secolului XX au substituit un ideal educativ, căci formarea caracterului prin educaţia intelectuală, ideal consacrat al secolului al XlX-lea e înlocuit acum cu formarea omului întreg sau idealul personalităţii Mişcarea pentru promovarea personalităţii ca ideal al educaţiei are deci rădăcini adânci şi suporteri mulţi Ea realizează, fără discuţie, o cotitură, nu timidă, în gândirea pedagogică Credem că se lărgeşte şi se unifică totodată înţelegerea poziţiei omului în comunitate, înţelegându-se că o adevărată „lume plină“ (preluăm termenul ca atare, dar cu o altă semnificaţie, de la marele istoric Pierre Chaunu) nu poate ignora nici societatea şi nici individul Pentru toate teoriile există o potenţialitate fundamentală de dezvoltare pe care aceşti poli o deţin, indiferent de locul situării marilor linii de forţă 9 1 DEFINIŢIA PERSONALITĂŢII Ambiţia lui Narly este aceea de a înlătura opoziţia dintre individ şi societate, presupusă de mulţi teoreticieni, postulând un ideal „permanent şi complet“ Având în vedere personalitatea ca ideal, el subliniază că aceasta trebuie să tindă spre o dublă realizare: pe de o parte, desăvârşirea individualităţii proprii a omului, pe de alta parte, un maximum de socializare Această dublă „promovare“ nu trebuie să impieteze drepturile celor doi factori implicaţi: individualitatea şi societatea Acordul dintre individ şi societate, în concepţia lui Narly, se realizează prin profesie, prin profesia-vocaţie, personalitatea îşi găseşte concretizarea Profesia, pentru Narly, reprezintă un domeniu central, în care fiecare individ se poate manifesta plenar, îşi poate împlini specificul său, „originalitatea specifică“ Deci există în profesie toate condiţiile afirmării individului De 82 asemenea, profesia permite realizarea unui maxim de cerinţe ale mediului Astfel, prin profesie se realizează armonia dintre individ şi mediu, în măsura acestei realizări omul întrupând idealul personalităţii Cu aceste precizări, Narly avansează propria sa definiţie, care, trebuie spus, a suferit avatarurile unei evoluţii şi precizări cumulative, până a ajunge la cunoscuta sa formă ultimă: „personalitatea este maximum de desăvârşire, într-o fiinţă umană, a originaltăţii sale specifice, în cadrul principiului social, principiu prin care înţelegem armonia productivă cu mediul?“ (Constantin Narly, 1996, p 229) Narly doreşte să precizeze delimitările sale faţă de Gaudig, pentru care profesia reprezenta doar unul din domeniile de manifestare ale personalităţii, unul printre altele, în timp ce pentru el e „domeniul central“ şi faţă de Kerschensteiner, pentru care profesia era doar un mijloc de realizare a unui deziderat superior, spre deosebire de Narly, care vede în profesie „înfăptuirea personalităţii, pe cât omeneşte este îngăduit“ „Profesia-vocaţie şi personalitatea sunt cele două feţe ale aceleiaşi medalii, cele două aspecte ale aceleiaşi curbe“ (Constantin Narly 1996, p 230) 9 2 REPERE PENTRU O INTERPRETARE Spunea într-un eseu, Ştefan Augustin Doinaş, că atunci când ne place o operă, ea devine pentru noi un fel de model şi ne place să ne furişăm sub învelişul lui, pentru a ni-l apropria, a-l înţelege mai bine, a participa la virtuţile secrete ale substanţei sale Animaţi de această chemare, reiterăm succint ideile-ancoră ale personalităţii ca ideal al educaţiei, aşa cum apar ele în exegeza autorului 9 2 1 „Omul, purtătorul specificului uman“ Narly are încredere în străduinţa omului de a se înălţa pe sine, în demnitatea acestuia Aceasta nu înseamnă că el cultivă certitudinea liniştitoare sau încrederea facilă într-un soi de triumf inevitabil al adevărului şi binelui ca destin al omului Dintre manifestările omului, dacă le-am ierarhiza, cele etice-culturale, crede Narly, ar beneficia de atributul „valori superioare“ Dar în succesiunea posibilităţilor de manifestare există cu certitudine şi unele care pot fi catalogate ca inferioare, negative, josnice Subtil analist, Narly, înţelege că nu poate fi contestată această 83 unire a contrariilor din om Cuvintele om, omenesc, uman şi altele din această familie desemnează deopotrivă totalitatea posibilităţilor de manifestare: superioare şi inferioare, evident socotite ca extreme Deci fiinţa umană, nu este doar o frumoasă şi gingaşă „trestie gânditoare“, ci are propria sa „mizerie“ Dar, cu excepţia unor cazuri patologice, nu putem gândi despre om sau omenesc în general ca desemnând în exclusivitate atitudini inferioare, ca fiind exponentul josniciei Esenţialul fiecărui om, subliniază Narly, rezidă în „ceea ce numim superior“, specificul uman are pe firmament tot ce este „înalt“, „bun“, „frumos“ şi „adevărat“ şi toate acţiunile omului poartă pecetea acestor atribute Chiar în situaţiile unor manifestări inferioare, omul îşi trăieşte apartenenţa la valorile superioare, considerând fapta lui josnică doar un act de moment, el denunţă răul pe care l-a produs, punându-se sub protecţia „superiorului uman“ Am putea spune, imitându-l pe Pascal, că paradoxal „micimea“ omului dovedeşte pentru Narly măreţia acestuia Conştiinţa inferiorităţii de moment înalţă: „ omul ştie că este ticălos, pentru că este, dar e şi măreţ pentru că o ştie“ (Pascal, 1998, p 313) Narly identifică deci natura complexă a omului, se apropie de ea „geometric“, descoperindu-i meandrele, înălţările şi căderile, dar concluzia lui este optimistă - omul rămâne în orice împrejurare în primul rând purtătorul „specificului uman“, acea cohortă de atribute ce îi îngăduire să tânjească a fi înger, chiar dacă uneori pare că nu este decât un diavol rătăcit Făcând o paranteză faţă de scopul lucrării noastre, în astfel de gânduri îşi are rădăcina şi încrederea lui Narly în învăţători, ca „misionari ai umanităţii“, „ai tuturor bunurilor superioare pe care omul le-a produs şi va trebui să continue a le produce: naţiune, ştiinţă, artă, morală; misionari ai superiorului uman“ (Constantin Narly, 1937, p 125, s n S L ) 9 2 2 „Omul, creator şi purtător al specificului uman este valoarea supremă" Transgresând planul discuţiei despre posibilităţile de manifestare ale omului, Narly consideră că „superiorul uman“ încorporat în fiecare om îl face pe acesta cea mai de preţ valoare Omul tezaurizează indubitabil „cea mai înaltă valoare pe care omul o poate cunoaşte“ Orice altă valoare, supraindividuală, obiectivă sau de orice natură, este pentru Narly condiţionată de om, dependentă de acesta, căci omul este „creatorul lor, 84 promotorul lor sau numai reprezentantul şi purtătorul lor“ (Constantin Narly, 1996, p 231) Mai mult decât atât, un bun cultural, odată creat de om, are în continuare nevoie de acesta căci „spre a trăi, spre a se perpetua“ trebuie „să fie primit de sufletul unui om, să trăiască în el“, omul fiind atât creatorul cât şi reprezentantul bunurilor culturale În aceste condiţii, rezultă firesc că în lumea valorilor culturale nu poate exista una care să depăşească valoarea supremă, omul care le-a creat pe toate celelalte şi le-a atribuit valoarea pe care o au Dacă pentru Vasile Voiculescu „scrisul e o nuntă“ căci „ca o fecioară, vorba îşi dă virginitatea doar mirelui, poetul“, pentru Narly omul în general devine mirele care „nunteşte“ cu lumea, într-un exerciţiu cultural creator ale cărui produse sunt valorile culturale 9 2 3 „Recunoaşterea valorii celorlalţi“ „Chemarea omului ca individ şi ca gen“ Alchimia omului se realizează diferit la nivelul individului Dar în fiecare trăieşte autentic „superiorul uman“, „chemarea omului ca gen“ în iureşul de lavă al vieţii fiecăruia, ca formă de individualizare Umanitatea se manifestă într-o formă specifică în fiecare, se trezeşte la viaţă cu fiecare Chiar dacă „păţaniile“ vieţii aparţin individului, el încorporează imponderabil „superiorul uman“, reprezintă un eveniment Lumea, pentru Proust, nu s-a născut doar o singură dată, ci ori de câte ori a apărut un artist original Pentru Narly, „superiorul uman“ se naşte odată cu flecare, toţi şi unul suntem cap-deserie cu care începe o lume, şi nici unul nu-şi poate aroga dreptul de a impieta asupra celuilalt „Valoarea supremă“, pe care fiecare o înfăptuieşte şi afirmă, presupune şi recunoaşterea ei ca atare în ceilalţi Astfel se obţine „maximum de fericire socială“ pe calea „maximei fericiri individuale“ Dincolo de avatarurile istoriei, timpul a sedimentat anumite valori morale (de exemplu, cinstea, iubirea aproapelui, respectul muncii, devotamentul etc ), care sunt „semnele coincidenţei dintre chemarea individuală şi acea generică“, ca o dovadă că dincolo de evenimentele particulare, sensul general al înfăptuirilor omenirii e pe linia ascendenţei de înfăptuire a Omului Chemarea omului este să întrupeze superiorul uman, „chemarea omului ca gen“ în formă individuală corespunzătoare originalităţii sale specifice (vezi Constantin Narly, 1936, p 20) 9 2 4 „Principiul social“ 85 Într-una din Rimele sale, Dante aprecia că „asemănarea naşte desfătare" „Superiorul uman“, ce implică recunoaşterea valorii celorlalţi, faptul că fiecare e şi un „animal social“ fac ca viaţa să ia şi aspectul unei cooperări Conglomeratul social impune o suită de raporturi, îndreptăţite în măsura în care „nu au ca scop promovarea unuia sau unora în dauna altora“ Astfel, după cum subliniază Narly, „libertatea omului cunoaşte o limită, care este cuprinsă chiar în ideea de libertate, de îndată ce nu mai vorbim de omul abstract, ci de fiecare om în parte, de oameni“ (Constantin Narly, 1996, p 232) De respectarea acestei „limite“ depinde de fapt libertatea Fiecare are „aripi crescute înăuntru“, cum spunea un literat, dar „zborul“ liber al fiecăruia nu trebuie să împieteze zborul celorlalţi Normele etice, cu punctul alfa al imperativului kantian au menirea de a permite realizarea libertăţii fiecăruia, limitând eventualele abuzuri în favoarea unor libertăţi în detrimentul altora “ „În ceea ce priveşte libertatea, normele etice alcătuiesc cadrul însuşi al desăvârşirii individuale De aceea credem că expresia cea mai bună pentru ele este denumirea de «principiu social»“, precizează Narly (Constantin Narly, 1996, p 232) „Principiul social“, expresie a naturii interindividuale a acestor norme, e reprezentat în fapt de „armonia productivă cu mediul“, acesta fiind cadrul major de manifestare a libertăţii Autonomia fiecărui om şi a tuturor „constă în libertatea de a te manifesta în propria ta direcţie, de a realiza acele bunuri spirituale şi deci acele valori care corespund vocaţiei tale“ (Constantin Narly, 1996, p 233) Nerespectarea vocaţiei individului echivalează cu anularea „superiorului uman“ pe care acesta îl reprezintă, cu un atentat la libertatea sa, cu o răsturnare a normalităţii, cu o distrugere a autonomiei acestuia, dacă nu cu un apocalips prin comparaţie cu progresul şi desăvârşirea „O omenire care ar tolera astfel de atitudini, ar lucra la propria ei stare pe loc, şi deci la propriul ei regres“ (Constantin Narly, 1996, p 233) Ar însemna că omenirea îşi doreşte singură stare de sclavie, căci îşi anulează libertatea, autonomia şi valoarea, care îngăduie procesul de desăvârşire „Libertatea şi desăvârşirea sunt noţiuni correlative“ (Constantin Narly, 1996, p 233) 9 2 5 „Afirmare de sine, libertate, fericire“ Omul, care este sieşi valoare, e chemat, am zice irezistibil spre realizarea sa, care, cu cât e mai intensă, produce „sentimentul propriei valori şi al propriei libertăţi“ Punctul de aplicaţie al libertăţii vizează direct 86 „afirmarea de sine şi fericirea“ Conceptele triadei „afirmare de sine, libertate, fericire“ nu sunt participante la un fel de conjuraţie hermeneutică a autorului, ci „ascund“ momente esenţiale ale unui proces antropogen care îl restituie pe om sieşi ataşându-l totodată celorlalţi Narly precizează într-un mod exemplar: „Fericirea, afirmarea de sine şi libertatea sunt aspecte ale aceleiaşi realităţi Nu există libertate decât în afirmarea de sine, şi nu există fericire decât în sentimentul acestei afirmări“ (Constantin Narly, 1996, p 234) Există astfel un fel de uniune „mistică“ a triadei, termenii se disting şi se diferenţiază pehtru a se putea logodi „religios şi profan“, căci înălţarea „specificului uman“ al fiecăruia înseamnă şi „înălţarea „specificului uman“ al speciei, al tuturor Planul individual şi planul colectiv sunt complementare, se cumulează, se presupun 9 2 6 „Afirmare de sine, originalitate specifică, vocaţie“ Afirmarea de sine echivalează cu „manifestarea omului în direcţia vocaţiei sale“ (Constantin Narly, 1996, p 234) „Rădăcina“ vocaţiei rezidă în „originalitatea specifică“, definită de Narly ca fiind „îmbinarea - unică - a tuturor factorilor care compun individualitatea psihică“ (Constantin Narly, 1996, p 234) Evident la această rădăcină se adaugă cu timpul experienţa, astfel încât la un moment dat vocaţia reprezintă un produs al factorilor înăscuţi şi al acesteia Vocaţia este „timbrul special, este „chemarea interioară“ a fiecăruia şi ea influenţează toate acţiunile unei individualităţi Orice obiect, real sau imaginar, constituie un prag al unor infinite metamorfoze pe care „vocaţiile“ o produc afirmându-se „Prin vocaţie înţelegem convergenţa tuturor puterilor omului spre anume manifestări, în direcţia cărora el simte că se realizează pe sine, are sentimentul propriei libertăţi, propriei afirmări“ (Constantin Narly, 1996, p 235) 9 2 7 „Profesia-vocaţie“ Libertatea omului de a avea o atitudine personală faţă de lume, manifestându-şi „superiorul uman“ ascuns în el, libertatea de a-şi imprima personalitatea ca semn distinctiv al plenitudinii sale interioare se exercită esenţial prin profesia-vocaţie, în care originalitatea specifică se manifestă maximal 87 Dar această afirmare a individualităţii prin profesie-vocaţie trebuie să se realizeze conform principiului social, armonia productivă cu mediul, ceea ce „înseamnă că fiecare membru al comunităţii este dator să ajute la realizarea celorlalţi, fiind în acelaşi timp ajutat de ceilalţi în realizarea sa“ (Constantin Narly, 1996, p 237) Un text care „traduce“ cultural populara expresie „toţi pentru unul şi unul pentru toţi“ Profesia-vocaţie, chiar dacă desemnează o capacitate proprie de „a fecunda“, nu poate acţiona ca un tipar veroce care vrea să-şi impună pecetea tiranic, ea doar elucidează „misterul“ unei fiinţe, servind la afirmarea ei „Prin profesie societatea, subliniază Narly, îşi atinge maximum de promovare, principiul social îşi găseşte maximum de realizare“ (Constantin Narly, 1996, p 237) Prin profesia-vocaţie se realizează astfel plenar imperativul personalităţii, aşa cum este acesta exprimat de Narly: „maximum de originalitate specifică în cadrul principiului social“ 9 2 8 „Personalitatea şi umanitatea“ „Personalitatea şi naţiunea“ Prin personalitate „fulgeră“ realizarea maximă a individualităţii, în timp ce prin principiul social, parte integrantă a imperativului personalităţii, „străluceşte umanitatea“ Am putea spune că omul trăieşte, într-un anume fel o falsă dramă, el nu este doar individul unic, ce îşi alege liber căile vieţii şi devenirii întru umanitate, el este deopotrivă „ales“ de umanitate, în sensul că e „luat în posesiune“ de un „superior uman“ care are şi o notă de „numitor comun“ ce îl leagă de ceilalţi Infinitul de promisiuni al individualităţii se logodeşte comunitar, mai mult sau mai puţin voluptos, sub arcada conştiinţei morale, cu întreaga umanitate Educaţia omului pentru umanitate e de fapt pentru Narly „cea mai înaltă cerinţă etică" Dar „bestiarul“ umanităţii se realizează prin oameni delimitaţi de timp şi spaţiu ce sunt nu doar „purtătorii de tâlcuri“ ai umanităţii, cum ar spune Lucian Blaga, ci şi locuitorii „organici“ ai unui „câmp“ bine circumscris naţiunea cu specificul ei, de care sunt „legaţi“ cu „lanţuri“ strânse şi preţioase (tradiţie, limbă, cultură etc ), care însă fac parte din umanitate Naţiunea apare ca o individualitate în sine ce are originalitatea ei specifică, 88 reflectând şi ea, ca şi individul, sub un anume unghi pe Dumnezeu, ca nume al perfecţiunii depline Originalitatea specifică a oricărui om este la început naţională, căci ea poartă pecetea „pe care strămoşii, maturizaţi sufleteşte prin intermediul anumitor bunuri culturale, i-au imprimat-o“, iar ulterior devenirea originalităţii specifice este tot naţională, deoarece omul se maturizează în contact cu un mediu cultural naţional (vezi Constantin Narly, 1943, pp 545-546) „Naţionalul în educaţie trebuie să fie asemenea timbrului unui sunet Veşnic prezent, discreţia lui face cu atât mai valoroasă manifestarea în care eternul şi superiorul uman, tocmai din nuanţarea naţională îşi dobândeşte farmecul originalităţii fireşti şi netrâmbiţate“ (Constantin Narly, 1935, p 11) Educaţia pentru naţiune apare astfel ca o condiţie a educaţiei pentru umanitate, căci, după cum spune Herder, trebuie să căutăm a ne împlini menirea acolo unde suntem puşi 9 3 EXPLICITĂRI FINALE Discutând posibilele obiecţii faţă de demersul său, Narly pune întrebarea retorică: „Dacă dăm profesiei importanţa pe care i-am dat-o, nu se îngustează prin aceasta cercul de manifestare al omului?“ (Constantin Narly, 1996, p 242) Acesta cu atât mai mult, cu cât pentru „personaliştii“ analizaţi de Narly (Hugo Gaudig şi Georg Kerschensteiner) profesia era în general doar unul din domeniile de realizare a omului În plus, nu cumva multiplele cerinţe etice exprimate prin principiul social nu pot fi reduse la înfăptuirea prin profesie? Contraargumentele lui Narly la aceste două obiecţii sunt clare şi viabile După cum ştim, Herbart a susţinut cu strălucire dezvoltarea deplină a omului conform dezideratului interesului multilateral O astfel de idee ridicată la rangul de ideal al educaţiei se poate împlini extraordinar de rar, prin personalităţi exemplare, de tipul Leonardo da Vinci, Michelangelo sau Goethe, adică prin genii Dar educaţia îşi propune să formeze „oameni cât mai desăvârşiţi“ şi nu are „superstiţia geniilor“ Mai mult decât, chiar geniile amintite, după cum ştim, nu au adus realizări extraordinare în toate domeniile Profesia-vocaţie nu împiedică manifestarea unor interese, ci doar subliniază interesul predominant Toate interesele semnalate nu doar că nu 89 trebuie „extirpate", ci din contra ele pot contribui la „desăvârşirea interesului principal“ De asemenea, prin profesie individul serveşte colectivitatea în cea mai mare măsură de care este capabil În consecinţă, „alte norme etice decât aceea a înfăptuirii individului în profesie, apar secundare faţă de aceasta“ (Constantin Narly, 1996, p 243) Dar societatea (în special statul) datorită imperfecţiunii ei, poate impune obligaţii care lezează individualitatea, ajungându-se la conflicte între individ şi societate În acest caz însă trebuie avut în vedere faptul că nu principiul social ca atare generează tensiunea respectivă, ci o manifestare greşită a socialului, faţă de care individul e îndreptăţit să se revolte, chiar mai mult, are datoria de a o face Deci imperativul personalităţii exprimă un ideal către care individul şi societatea se îndreaptă, dar pe care încă nu l-au înfăptuit În parcurgerea acestui drum, educaţia poate şi trebuie să joace rolul de călăuză, „orientarea profesională", „diagnosticarea aptitudinilor“ ş a ajutând individul să-şi descopere profesia-vocaţie Idealul personalităţii este un ideal „eminamente moral“ deoarece respectând în egală măsură toate vocaţiile, nu discriminează valoric oamenii Spinoza şlefuia lentile şi îşi scria Etica iar Jacob Böhme era cizmar, dar cerceta marele mister al lumii Neînţeles sau marginalizat, Narly s-a bucurat de preţuirea celor mari, care i-au apreciat opera Marele sociolog francez Gaston Richard, menţiona într-o scrisoare din 9 aprilie 1939: „Pedagogia generală este fără îndoială una din operele cele mai complete şi mai profunde care au fost scrise asupra acestei probleme (sau mai curând asupra acestui ansamblu de probleme), ale cărei dificultăţi nu sunt totdeauna destul de recunoscute de către filosofi, psihologi şi sociologi Dumneavoastră le examinaţi în calitate de psiholog, sociolog şi moralist şi reuşiţi să arătaţi în ce măsură formarea personalităţii şi cea a omului social sunt armonice“ (apud Viorel Nicolescu, 1996, p 34-35, s n S L ) În 1932 acelaşi Gaston Richard îi scria lui Narly apreciindu-i lucrările: „sunt de acord în mod special cu o dublă idee, mai întâi aceea de a pune capăt antitezei factice dintre formarea omului social şi cultura personalităţii şi apoi aceea de a lega problema pedagogică de criza culturii occidentale, care nu este altceva decât conflictul dintre civilizaţia 90 materială şi viaţa spirituală“ (apud Viorel Nicolescu, 1996, p 35, s n S L ) Astfel de aprecieri nu sunt singulare Eduard Spranger, Peter Petersen sau Nicolai Hartmann fac şi ei subtile interpretări În bogata arhivă ce o deţine prof univ dr Viorel Nicolescu, corespondenţa lui C Narly cu asrfel de personalităţi atestă cu prisosinţă acest lucru Oricum, credem că textele lui Gaston Richard citate aici ne ajută să vedem mai clar opera lui Narly, să-i descifrăm sensurile şl să-i iubim luminile Credem, de asemenea, că suntem îndreptăţiţi să ne referim la opera lui Narly ca la o conştiinţă care a împlinit marele deziderat al armoniei omului cu lumea şi cu el însuşi fără să-l ştirbească În plus, să ne aducem aminte de Dostoievski care credea că toate relele se datorează faptului că în secolul al XIX-lea bărbaţii şi-au pierdut idealul şi că doar regăsindu-l se vor putea şi ei regăsi cu adevărat 91 BIBLIOGRAFIE Bibliografia lucrării însumează 186 de titluri 92 ANEXE Lucrarea are 44 de anexe constând în fotografii ale lui C Narly şi ale familiei sale, documente, corespondenţă de la diferite personalităţi, de exemplu, C Rădulescu-Motru, D Gusti, Tr Brăileanu, I Găvănescul, T Vianu, Elena Farago ş a Toate acestea sunt inedite 93 